Бугун, 10 январь куни Тошкент шаҳар тез тиббий ёрдам станциясига 150та замонавий «Ford» русумидаги реанимобиллар топширилди.\n«Эндиликда пойтахт аҳолисига кўрсатилаётган тез тиббий ёрдам хизмати сифати ва самарадорлиги тубдан такомиллашади.\nШу ўринда айтиш керакки, бугунги кунда пойтахт аҳолисига 179та тез ёрдам бригадалари тиббий хизмат кўрсатмоқда. Тизимда қарийб 900 нафар малакали шифокор, 1244 нафар фельдшер ва ўрта тиббиёт ходимлари фаолият юритяпти. Айни пайтгача пойтахтимиз аҳолисига тез тиббий ёрдам кўрсатишда «Nissan», «Hunday», «Toyota» русумли махсус автотранспортлардан ҳам фойдаланилаётган эди. Эндиликда улар қаторига янги «Ford» реанимобиллари қўшилгани тиббий хизмат сифатини янада юқори, янги босқичга кўтаришда муҳим қадам бўлади.\nАйтиш керакки, жаҳон тиббиётининг энг сўнгги тиббий технологиялари билан жиҳозланган «Ford» реанимобиллари чақириқни қабул қилишдан тортиб, манзилга етиб бориш, биринчи тиббий ёрдам кўрсатиш, зарур ҳолатларда беморни шифохонага етказишда қатор қулайликларга эга. Бу машиналарнинг салони кенг ва шинам, унда замонавий ЭКГ, ИВЛ, дефибрильятор, сўрғич, кислород системаси ва бошқа замонавий тиббий асбоб-ускуналар, дори қутисида тез тиббий ёрдам кўрсатиш учун зарур бўлган барча турдаги дори-дармонлар бор.\nЯна бир қулайлиги, «Ford»ларда энг сўнгги русумдаги алоқа воситалари ҳам ўрнатилган. Бу имконият марказдаги диспетчерлик пунктида туриб машинанинг жойлашув нуқтасини, йўллардаги ҳаракатини ва машина салонида тиббий ёрдам кўрсатиш жараёнини бевосита кузатишга замин яратади. Эндиликда чақириққа отланган «тез ёрдам»нинг йўлларда тирбандликка дуч келиши, унга йўл берилмаслиги ҳолатлари ҳам машинага ўрнатилган алоқа воситалари хотирасига муҳрланади.\nУшбу автоматлаштирилган тез тиббий ёрдам хизмати бошқарув тизими Соғлиқни сақлаш вазирлиги ҳамда Ахборот технологиялари ва коммуникацияларини ривожлантириш вазирлиги ҳамкорлигида жорий этилди. Аҳамиятли жиҳати, ушбу инновацион тизим тез тиббий ёрдам сифатини янада ошириш, уни автоматлаштириш ҳамда такомиллаштиришга хизмат қилади. Жумладан, мазкур тизимнинг жорий этилиши орқали мурожаатларни қабул қилиш ва рўйхатга олиш, тегишли тез тиббий ёрдам станциялари бригадаларига йўналтириш ҳамда чақириқ манзилига етиб бориш вақтини кескин камайтиради.\nУшбу янги тизим чақириқларни нафақат стационар ва мобил телефон воситаси орқали, балки махсус мобил илова орқали ҳам чақириш имконини яратади. Ҳатто ногиронлиги бўлган шахслар ҳам ушбу илова орқали мустақил равишда чақириқ бериш имконига эга бўлади. Диспетчер саноқли сониялар ичида чақириқни компьютерда тўлиқ қайд қилади ва компьютер тизими автоматик равишда ушбу чақириқни чақириқ жойига энг яқин бўлган бўш бригадага узатади. Тизимга интеграция қилинган GPS-геолокация функцияси ҳар бир бригаданинг қаерда жойлашганини ва статусини кўрсатиб туради.\nБу тизим автоматик равишда дори воситалари, тиббий буюмлар ва ёнилғи сарфини ҳам қайд қилиб боради. Белгиланган вақт ичида бажарилган чақириқлар, уларнинг турлари, беморлар ҳақидаги кўплаб статистик маълумотларни автоматик равишда жамлаб боради. Ушбу йиғилган ахборотлар кейинчалик таҳлилий маълумот сифатида шошилинч ҳолатларда тез ва тўғри қарор қабул қилиш жараёнида фойдаланилади.\nМазкур тизим имкониятлари Россия, АҚШ, Европа давлатлари ва Хитой каби қатор мамлакатларэкспертлари томонидан синовдан ўтказилиб, замонавий талабларга тўлиқ жавоб бериши тасдиқланган», дейилади Соғлиқни сақлаш вазирлиги Жамоатчилик билан алоқалар бўлими хабарида.


Очарчилик ёҳуд Туркистон фожеаларидан бир лавҳа « Ўзбекистон Халқ Ҳаракати\nОчарчилик ёҳуд Туркистон фожеаларидан бир лавҳа\n07 May 2020 - 13:13\nОчарчилик сабаби нималарда эди! 1917 йилги Октябрь тўнтаришига қадар Туркистонга ўз ғалласи етишмас эди. Ўтган аср охирлари — асримиз бошларида ўлкада боғ-роғ, ғалла, полиз ва бошка экин майдонларинииг узлуксиз қискариши ҳисобига пахта яккаҳокимлиги кучайиб борди. 1915 йилда тайёрланадиган барча пахта хомашёсииииг бешдан уч қисми Фарғона вилоятига тўғри келарди. Бу ерда жами суғориладиган майдонларнинг 60—80 фоизида, айрим бўлисларда эса 95 фоизида пахта етиштириларди. Самарқанд ва Еттисув вилоятларида зарур ғалланинг бир кисми экиларди, холос. Туркистоннинг тўқимачилик саноати марказлари ва дон-дун етиштириладиган губерниялардан узоқлиги ғалла ташиб келтири-ни кимматлаштирар, пахта нархини эса арзон килиб юборарди. Собиқ совет давлатининг таниқли арбобларидан бўлган Турор Рисқулов шундай ёзган эди: «Туркистондаги очарчилик чоризм эксплуататорлик фаолияти қолдирган мерос ва маҳаллий хўжалик юритиш шаклларининг қолоқлиги туфайлидир». Бироқ очарчилик фақат чоризм туфайли эмас эди, большевиклар сиёсати ҳам бунга яхшигина «қисса» қўшган.\nҲаммасини бир бошидан бошлайлик. Биринчи жақон уруши Русиянинг озиқ-овқат билан таъминлаш аҳволини кескин ёмонлаштирди. 1916 йил охирларидан Туркистонга ғалла юбориш кисқарди. 1917 йил апрелида бутун мамлакатда очарчилик бошланди. Августда маҳаллий озиқ-овқат қўмиталари Вақтли ҳукуматни «очарчилик билан курашишга куч йўқ» мазмунидаги телеграммаларга кўмиб юборди. Бунииг устига 1917 йил ёзида Туркистонда курғоқчилик бўлди, бу ҳол келгуси йили ҳам такрорланди. 1917 йили ҳосилнинг атиги чорак қисми олинди. Дон маҳсулотлари экиш бағоят қисқариб кетди (1916 йил Кўзғолонининг давом этгани, эркакларнинг мардикорликка олиниши, деҳқон хўжалигининг умумий инқирози бунга сабаб бўлди. Лалмикор ерлар яроқсиз ҳолга келди. Масалан, 1917 йилнинг кузида Самарқанд уездидаги Чашмаиоб бўлисида аҳоли бедадан тайёрланган ёвғон билан озиқланган.\nБир неча ўн йиллар четдан ғалла олган туркистонликлар, Русия билан иқтисодий алоқалар тўлиқ узилганига қарамай, ўз аҳволини тезда ўнглай олмади, бироқ секин-аста пахта майдонини қисқартириб буғдой, шоли, жўхори, тарик етиштира бошладилар. Бу ҳол Туркистон аҳолиси умумий фаровонлигини пасайтирди, чунки, алмаштиришга пахта қолмади ва озиқ-овқат масаласи ҳам ҳал бўлмади. Кўпчилик деҳқон, чорикор ва мардикорлар, шаҳарликлар, ҳарбийлар келтириладиган ғалласиз яшай олмас эди.\nСовет ҳокимиятининг иқтисодий сиёсат бобидаги хатолари ўлганнинг устига тепган бўлди. 1918 йил 28 февралда Туркистон ХКС раиси, большевик Ф. Колесовнинг пахтани одамлардан очиқдан-очиқ мусодара этиш ҳақидаги декрети эълон килинди. Жойларда маҳаллий ҳокимиятнинг ўзбошимчалиги, жабр-зулми, шахсий «ҳисоб-китоб» қилишлар авж олди. Бундан ташқари, 5 март куни пахта-мой саноати корхоналарини национализация килиш, яъни хусусий мулкни давлат мулкига ўтказиш ҳақида декрет эълон қилинди. Қиска муддатда бундай корхоналардан 274 таси эгаларидан тортиб олинди. Илгари четдан келтирилган энг яхши сифатли ғалладан 3 баравар қиммат турган пахта энди белгиланган қатъий нархидан анча қадрсизланди; ғалланинг нархи осмонга чиқиб кетди. Туркистон аҳолисинииг тақдири бир неча кун ичида ҳал бўлди қўйди.\nҚурғоқчилик факат деқкончиликка эмас, шунингдек чорвачиликка ҳам кучли зарба берди, бундан илгари эса чорва моллари кўшин учун сафарбар қилинган эди. 1917—1918 йиллари суронли келган қишда минг-минглаб мол қирилиб кетди. Самарқанд вилоятидаги кўчманчи аҳоли яшайдиган жойларда чорва моллари 73 фоизга камайди. Туркреспубликада 1920 йилга келиб, 1917 йилга қараганда чорва моллари икки баравар камайиб кетди, ўзига тўқ хўжаликлардагина омон колди. Қуруққина қилиб ёзилган бу статистика ҳисоботларига назар ташлагандаёқ 1917 йилги «дунёни титратган инқилоб» (биз уни ҳар йили 7 ноябрда байрам килиб келдик) миллионлаб оддий одамлар учун қанчалик кулфат, азоб-уқубатлар келтирганини яққол кўрамиз.\nТуркистонда мисли кўрилмаган очарчилик туфайли дақшатли ўлат, терлама, қинг [яъни зангила) касалликлари оммавий тарқалди. Оч кишилардан иборат оломон нон сўраб озиқ-овқат кўмитаси биносини ўраб олади. Озиқ-овқат комиссарининг марказга йўллаган телеграммаларида айтилишича, бутун ўлкада аҳвол жуда жиддий, Туркистон «ҳалокат ёқасида турибди». 1918 йил январида ўлка озиқ-овқат съездида вилоятлардан келган вакилларнинг айтишича, «аҳолининг асаби жуда таранглашган. Ҳалитдан даҳшатли очарчилик исёнлари бошланмоқда».\nГражданлар уруши бошланиши билан аҳвол бундан ҳам оғирлашди. Кўпгина туманлардан очликдан ўлаётган одамлар ҳакида хабарлар кела бошлади. Ҳаммадан кўра маҳаллий миллатлар кўп жабр чекди. Г. Сафаров ўзининг «Колониальная революция» китобида ёзишича, «ўзи шусиз ҳам камбағал бўлган мусулмонларни очарчилик бундан ҳам кучлирок гирибонидан олди».\nОчарчиликдан ҳалок бўлганларнинг аниқ ҳисоб-китоби йўқ. Ҳарбий ҳаракатлар ва транспорт алоқалари узилган шароитда аниқ ҳисоб юритиш ҳақида сўз бўлиши мумкинмиди! Буни факат статистика маълумотлари асосида ҳисоб-китоб қилишимиз мумкин: Туркреспублика аҳолиси 1917—1920 йиллар оралиғида 1 миллион кишига — бешдан бир кисмига қисқарган! Ҳаммадан кўп меҳнатга лаёқатли эркаклар қирилиб кетган. Кўчманчи аҳоли кўпроқ яшайдиган Еттисув, Сирдарё, қисман Самарқанд вилоятларида анчагина одам очликдан ўлди.\nТурор Рискулов Советларнинг VII съездида бутун бир миллат йўқ бўлиб кетиши мумкинлиги ҳақида гапирганда унинг сўзларида кучли дард бор эди. Очарчилик жуда бир олий нуқтага етиб, кишилар шу даражага етказилган эдики, бу ўлка тарихида бўлмаган одам гўшти ейиш, одамхўрлик ҳакидаги фактлар суд ишларида қайд этила бошлади. Кўз кўриб, кулоқ эшитмаган бу ҳодисалар ҳакида озиқ-овқат комиссари, большевик В. Ляпин «Марказий Русиядаги очарчиликлар Туркистондаги даҳшатлар олдида ҳеч нарса эмас», деб ёзган эди.\nТуркистондаги совет ҳокимияти оч колганларга ёрдам учун турли кўмиталар ташкил этди, съезд, курултой ва бошқа йиғилишларда бу масалани кўп марта кўриб чиқиб, қарорлар қабул қилди. Бироқ бу ҳаракатлар кутилган натижани бермади. Турли шаҳарларда арзон ва бепул ошхоналар очилди. 1918 йилда Туркистон бўйича 3 миллион, 1919 йилнинг 5 ойи мобайнида эса 32 миллион тушлик овқат ташкил этилди. Бирок бу рақам бир қарашда кўпга ўхшаб кўринса-да, аслида, ҳар бир оч қолган кишига ўрта ҳисобда ҳафтасига бир яримта(!) тушлик тўғри келар-ди. Умумий очарчилик шароитида бу овқатланиш жойлари-да чайқовчилик кучайганини ҳам унутмаслик керак.\n1918 йилда Тошкентда ҳайр-эҳсон ташкилоти — оч қолганларга ёрдам бериш Туркистон жамоатчилик ташкилоти тузилиб, у ўлка қишлоқ хўжалиги жамиятининг раиси, таниқли олим Р. Шредер ташаббуси билан иш бошлади. Тошкент ижрокўми қарори билан бу ташкилот Марказии меҳнат кооперативи ихтиёрига ўтказилди. Қўмита арзон ошхоналар тармоғи ва «Бир пиёла чой» кафесини ташкил этди, уни бу ишда маҳаллий ҳокимият кўллаб-кувватлади. Ўз навбатида, бу қўмита карамоғидаги кооператив унинг фаолиятига халақит бериб, ошхоналар керак эмас деган муносабатда бўлди. 1919 йил декабрида ошхоналар меҳнат кооперативи ихтиёрига ўтказилди.\nБу мисолдан кўриниб турибдики, давлат органлари бу ҳайр-эҳсон ташаббусини нафақат қўллаб-қувватламади, балки тўсқинлик қилиб, оч қолганларга ёрдамни марказлаштиришга интилди. Шу боис бу муҳим ишдаги ҳайр-эҳсончилик фаолияти кенг қулоч ёзмади.\nОвқатлантириш жойларида оч қолганларни гуруҳларга: меҳнатга яроқли, кам қувватли ва касалларга ажратилган. Меҳнатга яроқли кишиларни (оч қолган одамларнинг ярми) касб-қунари бўйича гуруҳларга бўлиш ва устахоналар (тўқимачилик ва бошқалар) ташкил этиш лозим эди.\nБундан ташқари, меҳнат биржаси орқали иш топганларга кам ҳақ тўланар, ишсизлар ундан бўйин товлашарди. Масалан, экин-тикин ишларига юборилган оила топганини еб битирар ва қишга ҳеч нима колмасди. Айни пайтда нон эвазига хусусий ишга ёллаш ҳам кенг тарқалган бўлиб, ўзаро келишув бўйича иккала томон йил бўйи таъминланарди.\nҒалати вазият юз берди: ҳамма жойда ишчи кучига катта эҳтиёж бўлишига қарамай оч қолган кишилар таклиф этилган шартларга кўнмасди. Уларни таъминлашга давлат маблағи етишмади. 1919 йил апрелида Туркистон МИҚ Очарчилик бўйича комиссиясига кузга бориб оч қолганлар ўз-ўзини боқиши, кийим-кечак билан таъминлаши бўйича чоралар кўришни таклиф этди. Ўшанда, Советларнинг VII съездида ишга лаёқатли оч қолган кишиларни ўрта ҳол кишиларга етиштириладиган экинларга шерик, пайчи сифатида бириктириб қўйиш (хусусий ишга ёллашни конунлаштириш) ҳақида таклиф киритилди.\nШу йилнинг баҳорига келиб бу комиссиянинг ярим йиллик фаолиятига якун ясаш мумкин эди. Советларнинг VII съездида Т. Рисқулов комиссия якинда тузилгани ва моҳиятан бирор нарса килишга улгурмаганини кайд этди. Агар озиқ-овқат бўйича комиссарлик, Ўлка озиқ-овқат директорияси ва бошка иқтисодий органлар бевосита ўз вазифасини бажарганида очарчилик билан кураш бўйича ҳеч қандай махсус комиссиялар керак бўлмасди. Бу органлар эса ҳеч нарса қилмади, бунга тоқат қилиб бўлмайди. Агар миллионлаб оч колган кишилар мушт ўкталиб, МИҚ ёки озиқ-овқат директориясига келганлари-да ҳеч кимни соғ қолдирмаган бўларди, бироқ улар уюшмаган эди. Оч-наҳор колган йўқсиллар айниқса маҳаллий аҳоли жимгина жон бераверди. Рисқулов шуни ҳам таъкидладики, «ҳалок бўлган бу кишилар… совет ҳокимиятини қутқариб қолди, дейиш мумкин».\nМИҚнинг 1919 йил 31 июль қарори билан бу комиссия Халк хўжалиги марказий кенгаши ихтиёрига ёрдамчи орган сифатида ўтказилди. Т. Рисқулов ушбу комиссия фаолияти туфайли ҳаёти сақлаб қолинганларнинг расмий рақамини келтирди, улар карийб 1 миллион кишини ташкил этди.\nБу кулфатнинг кўлами ва оч аҳолининг даҳшатли аҳволини ҳукумат аъзоларидан ҳаммаси ҳам тушунавермади (улар орасида. масалан, эсер К. Успенскийдан тортиб то большевик, ўзини «Ўрта Осиё Ленини» деб атаган И. Тоболингача бор эди.). Бунга кўп жиҳатдан шовинистик муносабат, яъни ўзбек, қозоқ, кирғиз, тожик каби маҳаллий миллатларга паст назар билан қараш сабаб бўлди.\nХуллас, 1917 йилда бошланган озиқ-овқат каҳатчилиги 1921 йилга кадар чўзилиб кетди (Очарчилик билан курашиш бўйича комиссия фақат 1922 йил 10 октябрда тугатилди.). Хўжалик ҳаётининг ҳамма соҳаларида вайронагарчилик кучайди. 20-йиллар бошларида аҳвол секин-аста ўнгланиб борди, экин-тикин майдонлари кенгайиб борди.


Jahongir Muhammad: Karimovning kashfiyotlari-18 | TURONZAMIN\nЙиғлаб, ухламаётган болага “Ёт, ана, Алабўжи келаяти” деб айтилганини эшитмаган одам бўлмасa керак. Бунинг ёнида қишлоқдаги қўрқинчли ёки қандайдир қилиғи билан овоза бўлган бир одамнинг номини айтиш одати ҳам учрайди.\nБизнинг қишлоқда эса “Ёт, бўлмаса, Ғулом Алиев қаматади” дейишарди. Мен Ғулом Алиев кимлигини катта бўлиб билдим. “Ленин йўли” газетасида фотомухбир экан. Бадбашара эмас. Аксинча келишган. Болалар кўрганда қўрқадиган кўриниши йўқ. Истараси иссиқ. Аммо биров билан жанжаллашса, ўша одамни ҳеч кечирмас, у билан ҳеч ярашмас экан.\nБизнинг болалик йилларимизда у қўшниси билан жанжаллашиб, бутун қишлоқни айланиб, ҳамма уйга кириб “Отасини ҳам, ўғлини ҳам қаматаман” деб айтиб чиққан экан. У илгари ҳам кимни қаматаман, деса ўша одамни қаматар экан. Лекин битта қўшниси билан беш-олти йил судлашиб, уларни қамата олмай қолибди. Шундан кейин қишлоқдагилар уни масхара қилиб, “Алабўжи” ўрнига қўйишган экан.\nБиз бир неча йил бу одам билан бирга ишладик. Жанжал қилганимиз йўқ. Ундан ёмонлик ҳам кўрганим йўқ. Яқинда билсам, у 75 йиллигини юбилей қилибди. Юзга кирсин!\nЮбилейидан олдин бошидан ўтганларни бир китоб қилиб ёздириб, Тошкентга олиб бориб, ўз ҳисобига 200 нусхада чоп эттириб келиб, қишлоқда тарқатибди. Гап қамата олмаган одамлари ҳақида экан. Яна у ўзининг устози, уни газетага ишга олган, ёзиш–чизишни ўргатган, уй–жойли бўлишида қўллаб қувватлаган, аммо Каримовнинг қувғинига учраб бир неча йил олдин оламдан ўтган таниқли журналист Аҳмаджон Мухторовни гўрдан олиб, гўрга солибди.\nЯхшилик қилиб, ёмонлик олган Аҳмаджон Мухторов ҳақида ўйласам, газетада ишлаб юрганимиздаги бир воқеа ёдимга тушди.\nКеч соат бешдан кейин редакцида қолиб ишлайдиганлар учун бош муҳаррир Аҳмаджон Мухторовнинг уйидан овқат келарди. Бир кун Аҳмаджон ака, чет эл сафаридан қайтиб келиб, ана шу соат бешдан кейинги “зиёфат” устида у томонлардаги ҳаёт ва технология ҳақида ҳавас билан гапириб берди. Бош муҳаррир ўринбосари, ёши бир жойга бориб қолган Манноп ака деган киши негадир фақат у томонларда аёллар, қизлар қандай кийингани ҳақида сўрай бошлади.\n“Қизлар яланғоч юрар экан, шу ростми?”\n“Аёлар кўчада кетаётган эркакни дарахтнинг остига тортишар экан, бунақасига учрамадингизми?”\n“У ерда болалар ота-онани ҳурмат қилмас, бетгачопарлик қилишар экан, шундайми?”\n“У ерда пора бериш ҳадя бериш билан бир хил экан…”\nАҳмаджон ака аввалига саволларни кулгига олди. Кейин жаҳли чиқа бошлади ва охирида׃\n-У ерда ҳар ким ўзининг кимлигини яхши билар экан, одамлар ғулом эмас экан,-деди.\nБу гап бошқача оҳангда Ғулом Алиевнинг қулоғига бориб етибди. Балки энди китоб чиқариб ғулом бўлмаганини кўрсатиб қўймоқчидир? Лекин нега Аҳмаджон ака тириклигида эмас, ўлгандан кейин? Бу ҳам савол. Савол бўлганда ҳам ўзбекнинг зеҳнияти билан боғлиқ жуда катта савол. Ҳали кўрасиз, Каримов ўлгандан кейин у ҳақда ёзадиганлар қанча кўп бўлади!\n…Мен Манноп аканинг тагдор саволларини тез-тез эслайман. 1990 йиллар бошида Ислом Каримов Туркия сафаридан қайтиб келган кунда ҳам эслагандим. Ўшанда у Туркияда колбасанинг турини санашда адашганини айтар экан, лекин у ерда демократияни бетгачопарлик деб тушуниш ҳам борлигини қистириб ўтганди. Кейинчалик билсам, ўшанда у Истанбулда Туркистон жамияти фаоллари билан учрашганда, жамият раиси, тиббиёт фанлари доктори Аҳад Андижон׃\n-Диктатура йўлини эмас, демократия йўлини танланг, ҳозир хато йўлга бош суқдингиз, бу йўлга кирган одам чиқолмай қолади,-деган экан.\n1994 йилда Каримов Анталияда таътилда бўлганида ҳам юқоридаги ҳикояни эсладим. Каримовдан суҳбат олиш учун борган Камол исмли журналист айтиб берганди׃ Улар боришса, Каримов телевизорга қараб, жаҳли чиқиб турган экан.\n-Шуми, демокаратия?-дебди журналистлар бош вазир Тансу Чилларнинг йўлини тўсиб, уни ўраб олиб, саволга тутаётганларини кўрсатиб.-Бунақа демократиянинг бизга кераги йўқ!\nУ телевидениеда қизлар ярим яланғоч бўлиб чиқишини ҳам демократиянинг айби, деб баҳолаган экан. Дарҳақиқат, Тошкентга қайтгач׃\n-Ана Туркияда кўрдим, телевидение эмас, бузуқхона,-деганди Каримов. Бу гап анча вақт Туркия матбуотида “айланиб юрганди”.\nЎшандан бери ўзбек матбуоти икки хил демократия ҳақида ёзади. Шарқнинг ўзига хос ва ўзига мос – “иштонли демократия”си бор эмиш. Ҳар ҳолда “Диктатура” калимаси ўрнига “Шарқ демократияси” иборасини қўлланишмоқда! Нима эмиш, Ғарб демократияси -яланғочмиш. Бугун ҳам шу ҳақда гап бормоқда ва мактабларда ҳам бу ўқитилмоқда. Яъни Ғарб демократияси жамиятни бузиб юборадиган унсур, деб тушунтириб келинмоқда.\nЯқинда Каримовнинг ана шу тарғиботи асосида улғайган тошкентлик бир талабадан хат олдим. У мени Ғарб демократиясини ҳимоя қилишда айблаб, нима, қизларимиз ярим яланғоч юришларини истайсизми, дея савол қўйган.\nКеча эса рус сайтларидан бирида Тошкентга таътилга борган бир киши туширган суратларни кўрдим. Ўнлаб суратлар. Ҳаммасида ўзбек қизлари ярим яланғоч. Наҳотки, Тошкентга Ғарб демократияси кириб борди? Агар кириб борган бўлса, ота-оналар болаларини “Ёт, ухламасанг Каримов келиб, қаматади ёки отиб ташлайди!” деб қўрқитаётган бўлсалар керак?! Лекин ишониш қийин. Чунки бу номдан болаларидан ҳам кўпроқ ўзлари қўрқадилар!\n« Jahongir Muhammad: Karimovning kashfiyotlari-17 Бахтиёр Хамроевнинг углини 3 йилга қамашди »


"Хонлар ўтар¸ тахт ўтар..."\n28 июн 2022, Тошкент вақти: 11:30\nХоразм булбулларидан бири бўлмиш Ортиқ Отажонов ўзбекистонликларнинг бир неча авлоди учун севимли қўшиқчи бўлиб қолаëтир.\nИнсон умри поëнли, қўшиқ умри поëнсиз. Қўшиқ қандай яралади? Қай синоат боис қўшиқ эл оғзига тушади? Нега биз эски оҳанглардан айрилгимиз келмайди, нега уларни доимо ичимизда хиргойи қиламиз? Чодирхаëлнинг “Таниш қўшиқлар” деб номланган саҳифасида ана шулар ҳақида гапирамиз.\nСаҳифамизга шоир Омон Матжон шеърига басталанган “Умр ўтар” қўшиғи мавзу бўлди.\nЛекин ҳеч қачон чиқмас ëдимдан\nСенинг юришларинг, сенинг кулишларинг¸\nҚўшиқ ижрочиси, Ўзбекистон халқ артисти Ортиқ Отажонов, “Умр ўтар” қўшиғининг яралиш тарихидан гапиради.\nОртиқ Отажонов: Хоразмда бир дўстимиз ўғлига суннат тўйи қилган пайтда, энди ўша тўйнинг эгасига ўртоқ бўлганимиздан кейин, Отажон Худойшукуров билан хизматда эдик. Ўша тўйда Отажон Худойшукуров Омон Матжоннинг шеърини чўзиқ оҳангда ашула қилиб айтиб қолди. Ўша ерда оғайнилар билан бирга ўтирган эдик. Улар “Сўзлари яхши эканку, лекин куйи унчалик бўлмапти. Тўғри келмабди¸” дегандан кейин бу менга туртки бўлди. Мен бунинг сўзларини эшитиб ўтирдимда...\nОзодлик: Қайси йили бу?\nОртиқ Отажонов: 1981 йилда. Кейин Хоразмдан Тошкентга келиб¸ Омон Матжоннинг олдига бордим. Мен “Шунақа шеърингиз бор экан. Отажоннинг айтганини эшитиб қолдим. Шу шеърни менга беринг. Менда бир тайëр куй бор” десам, “Майли¸ биратўла сиз билан танишганимиз бўлсин¸” деб Омон Матжон менга китобини совға қилди.\nЎзи олдиндан ўзимнинг ичимда куй юрган эди. Шунга мен шеър танлаб юрган эдим. Келиб китобдан ўша шеърни топиб, ўша мусиқага солдим. Кейин 1981 йилдан 1982 йилга ўтар кечаси¸ яъни янги йил кечаси шу қўшиқни телевидение орқали айтдим. Шу билан одамлар орасида тарқалиб кетди бу қўшиқ.\nҚўшиқ бўлиб эл оғзига тушган “Умр ўтар” шеърининг муаллифи таниқли шоир Омон Матжонга ҳам қулоқ тутамиз.\nОмон Матжон: Биринчи марта уни Отажон Худойшукуров айтган. Кейин Ортиқ айтди, бошқалар айтишди. Ҳаммасининг кўнглига тушган экан раҳмат. Ичига¸ кўнглига туккан эканда. Ҳар бир артистнинг, актëрнинг юраги борку. Эл-юртга ëққан бўлса¸ бўлди-да.\nОзодлик: Ўзингизга ëқдими?\nОмон Матжон: Ҳа, албатта. Ҳаммасиники ëқади. Уни Ғуломжон ҳам айтди. Оталарига раҳмат ҳаммасининг. Эътибор бериб шеъримизни олибди, ўқибди.\nОзодлик: Мен бу шеърни китобда ўқиганимда¸ менга бошқача таъсир қилган. Қўшиқда эса бошқача таъсир қилди.\nОмон Матжон: Энди у кўп маъноли бўлиши керак. Айтаяпманку, ҳар ким ўз юрагига ëққан тарафини олиб олади. Ҳар адиб ўзича мавзу қидиргандай ҳар ҳофиз ҳам ўзича шеър, матн танлайди. Мен бунинг учун уларнинг ҳаммасидан миннатдорман.\nОзодлик: Сўзларни айнан бузмасдан талаффуз қилишаяптими?\nОмон Матжон: Йўқ, битта яримтасини ўзгартиришса¸сўрашади. Улар сўраб айтишади-да.\nОзодлик: Мана Худо раҳмат қилсин Отажон ака билан дўст эдингиз. Ортиқ ака билан ҳам муносабатлар борми? Яъни шеър қўшиқ бўлаëтганда маслаҳат қиласизларми?\nОмон Матжон: Албатта. Унинг ижодини ҳам яхши кўраман мен. Ҳаммалари Хоразмнинг буюк ҳофизлари. Соғ бўлишсин. Ижодларига одамларнинг эътибори янада кўпроқ кирсин. Одамларнинг қалбларида яшасин. Худо хоҳласа шундай бўлади ҳам.\nОзодлик: Нима учун шунча яхши шеърлар ëзиладию, биттаси ашула бўлади?\nОмон Матжон: Матн қўшиққа мос бўлиши керакда. Шунда у дилдан ўйнаб чиқади. Халқимизнинг бой мероси борку. Халқ оғзаки ижодини варақласангиз¸ эҳе¸ бир дунë оламни кашф қилаверасиз.\nОзодлик: Шеърда “хонлар ўтар, тахт ўтар” деган сатр бор. Шеър эълон қилинган 1979 йилдан бери қанча ҳукмдорлар бу заминни тепкилашди. Қўшиқ ëзилганда Леонид Брежнев, Шароф Рашидов каби раҳбарлар бор эди. Кейин улар раҳматли бўлишди.\nУлардан кейин иқтидорга келган Черненко, Андропов каби ҳукмдорлар ҳам дорил бақога кетишди. Қўшиқнинг бу сатрлари бугунги хонлар ҳам бир рўë каби ўтиб кетишига ишора қилмаяптими, деб сўраймиз Омон Матжондан.\nОмон Матжон: Йўқ. Замондаги бирон нарсага менда шубҳа йўқ. Бу энди фалсафий гапда. Ҳамма адибларимиз томонидан фалсафанинг турлари ҳақида жуда кўп фикрлар айтилган. Ҳаëт ўзгаради, инсонлар ўзгаради, болалар катта бўлади, катталар яна катта бўлади.\nБу ëшлик чоғ на гўзал.\nБу шеърингиз севган қизингизга аталган шекилли, ҳар ҳолда сатрлар остида армонларингиз кўмилгандай тасаввур қолаяпти.\nОмон Матжон: Энди севгининг мазмуни жуда улуғ, рангбаранг. Шунинг учун улуғ одамлар, улуғ муҳаббат. Мана ҳаëтда ҳам қўшганимиз билан қўша қариб юрибмиз.\nОзодлик: Ëшлигингизда сизни анча шўх бўлган дейишади.\nОмон Матжон: Энди ҳар нарса бўлиши мумкин. Биз одам фарзандимиз.\nУмр ўтади, вақт ўтади, аммо ëшликдаги фароғат дамлари ҳеч унутилмайди. Атлас кўйлакнинг шитирлаши, атиргуллар ифори, осмондаги заҳа еган яримтагина ой.\nОртиқ Отажонов: Менинг 1000дан зиëд ашулам бор. Лекин мана шу ашула кўпчиликнинг юрагига жойлашиб қолган ашула бўлди. Ўз даврида жуда ëқиб кетди. Янги йил кечасига жуда мос келиб қолди.\nЎзбекистон телевидениесининг ўша пайтдаги раҳбари Убай Бурҳонов шу ашулани эшитиб кўриб, бадиий кенгаш аъзолари “Жуда оғир экан. Бу ашула янги йил кечасига тўғри келмайди” деб турган пайтда, Убай ака “Айнан шу кечага шу ашула тўғри келади. Шуни берайлик. Бу пайт халқимизнинг дам олиб ўтирган пайти бўлади. Дам олаëтган пайтда мос ашула экан” деб айтиб, шу билан эфирга беришди.\nАшула яхши бўлса, у юрт танламайди. Санъат бу чегарасиз нарса. Санъат бу тилсиз нарса. Санъат дунëвий тилда. Санъат бутун дунëда бир хил нотага эга бўлган нарса. Агар куйи, овози ëқса, бошқа миллат вакиллари ҳам эшитаверади. Унинг маъносини кейин сўраб билиб олаверишади.\nОзодлик: Шу қўшиқни айтаëтган пайтингизда кўзингизнинг олдидан нималар ўтади?\nОртиқ Отажонов: Мана шу ашулани мен мана 27 йилдан бери айтиб келаëтган бўлсам, менинг мухлисларим залда ўтиради. Тўйда, зиëфатда ўтиришади. Шу ашулани сўрашган пайтда уларнинг ҳам, ўзимнинг ҳам ëш пайтим кўз олдимга келиб кетади.\nМен баъзи бир хонадонларнинг 5-6 тўйларида қатнашганман. Неварасининг тўйларигача қатнашганман. Дейлик¸ битта залда 5-6 марталаб концертлар берганман. Ўша туманнинг, ўша шаҳарнинг одамлари келиб залда ўтирган пайтда, мен тўлқинлана бошлайман. Юрагим эзилиб, кўзларимга ëш тўлиб кетади. Чунки ҳалигача шу ашулани сўрашади.\n50-60 ëшга кирганлар ҳам ҳурмат қилиб келиб, эшитиб ўтиришади. Одам хурсанд бўлиб кетасан. Шунча йилдан бери ашулангни эшитиб, ҳурмат қилсалар, “Раҳмат, барака топинг” десалар, шунинг ўзи катта бахт.\nШу ашулани мен неча марта ўзгартириб айтган бўлсам, кучим етганда бошқа нарсалар қўшиб айтаман. Тўлқинланиб кетаман. Чунки мен ижодкорман. Ўз маҳсулотимни халққа ўзим етказиб бераман. Шунинг учун ҳам менга кўпинча халқ туртки беради, кўз-кўзга тушади. Меҳр кўзда дейишадику. Кўз олдимда ҳаëтнинг ўтиб бориши гавдаланади. Бир хил пайтларда бўшашиб, юрагим тўлқинланиб айта олмай қоламан.\nЛекин ҳеч қачон чиқмас ëдимдан¸\nСенинг юришларинг, сенинг кулишларинг\nҚор ëғса тоғ на гўзал,\nБу ëшлик чоғ на гўзал,\nЛекин ҳеч қачон чиқмас ëдимдан,\nДўстлар кўп вафоли,\nҲаëт шундан сафоли,\nУнутиш, айрилиш кўп,\nЎша кулишларинг, ўша келишларинг,


25 май 2022, Тошкент вақти: 22:27\nЭтник арман аскари Тоғли Қорабоғнинг янги чегарасида - 25 ноябрь, 2020\n2020 йилнинг 27 сентябрида Тоғли Қорабоғда Арманистон ва Озарбайжон ўртасида бошланган ҳарбий тўқнашувлар 44 кун давом этди. Урушда Боку Тоғли Қорабоғнинг йирик ҳудуди ва унга туташ туманлар устидан назоратни тиклашга муваффақ бўлди.\n10 ноябрь куни Москва воситачилигида оташкесим келишувига эришилиши ортидан Арманистон ва Озарбайжон чегарасини расман белгилаш жараёни бошланди. Оташкесим шартларига биноан, кўплаб қишлоқлар Боку тасарруфига топширилди. Бу ҳолат минтақада шусиз ҳам мураккаб бўлган савдо алоқаларини янада мураккаблаштирди.\nВазият танг бўлгани учун озарбайжонлар ва арманлар бир-бири билан яширинча савдо қилаётгани ва бартер қилаётгани айтилмоқда.\nМутахассисларнинг сўзларига кўра, икки давлат ўртасидаги алоқалар изга туша бошлаганидан кейин ўзаро савдо алоқалари тикланишини кутиш мумкин.\nТоғли Қорабоғда содир бўлган тўқнашувларда Туркия Озарбайжонни яқиндан қўллади. Туркия Ереван халқаро миқёсда Озарбайжон ҳудуди ўлароқ тан олинган Тоғли Қорабоғни 1990 йиллардаги урушда босиб олгани учун Арманистонга қарши савдо эмбаргосини жорий қилган.\nТуркия – Арманистон алоқалари нормаллашига икки давлат ўртасида бир асрдан бери давом этаётган адоват сабабчидир. Ереван Биринчи жаҳон уруши давомида Усмонли турклари 1,5 миллионга яқин этник арманни ўлдиргани ёки сургун қилганини даъво қилиб келади. Арманистон ҳамда бошқа бир неча давлат ҳукуматлари ва парламентлари 1915 йилда содир бўлган воқеаларни батафсил ҳужжатлаштирилган арманлар қирғини – геноцид, деб атайди. Туркия эса бу атама нотўғри эканлигини айтиб, Биринчи жаҳон уруши даврида Усмонлилар империяси дуч келган муаммоларга урғу бериб, уларда «барча дин ва миллат вакиллари ҳалок бўлгани»ни таъкидлаб келади.\nТуркия билан мураккаб муносабатлар туфайли Арманистон ер транспорти ёрдамида фақат икки давлат – Грузия ва Эрон орқали маҳсулотларни импорт ва экспорт қилади.\nБокуни Туркия билан боғлайдиган транзит йўналишлари Арманистонни четлаб ўтади. Масалан, Хитойнинг «Бир камар, бир йўл» (Belt and Road Initiative ) лойиҳаси ҳамда Транс-Анатолия табиий газ қувури Грузия орқали ўтади.\nБундан қарийб ўн йил олдин Минск гуруҳи таркибида Қорабоғ можаросига ечим топиш учун воситачилик қилган америкалик собиқ элчи Мэтью Брайзанинг айтишича, ноябрда имзоланган тинчлик битими Кавказ бўйлаб иқтисодий ўсишга замин яратишга қодир.\nАйни дамда Истанбулда яшаётган Брайза Озодлик билан суҳбатда Озарбайжон Қорабоғ ва унинг атрофидаги ҳудудларни қайтиб олгани Ереван Туркия ва Озарбайжон билан савдо алоқаларини тиклаши учун йўл очиб бериши мумкинлигини айтди.\nAtlantic Council таҳлил маркази учун ёзган мақоласида Брайза тинчлик шартномаси «дунёдаги энг узоқ давом этган можароларнинг бирини тугатибгина қолмай, минтақа бўйлаб тинчлик, фаровонлик ва барқарорликни тиклашга қодир бўлган бошқа дипломатик ва иқтисодий келишувларга йўл очиши мумкинлиги» ҳақида ёзди.\n11 январь куни Арманистон бош вазири Никол Пашинян ва Озарбайжон президенти Илҳом Алиев Москвада президент Владимир Путин билан учрашиб, Россия воситачилигида имзоланган келишувда ҳал қилинмаган масалаларни, шу жумладан, темир йўл, автомобиль йўллари ва коммуникация алоқаларини тиклаш масалаларини муҳокама қилдилар.\nУлар эълон қилган лойиҳалардан бири Совет Иттифоқи даврида Ереванни Россияга боғлаб турган темир йўл линиясини тиклашни кўзлайди. Ушбу йўл қайта тикланса, Озарбайжон ва Туркия ўртасида тўғридан-тўғри поезд линияси ўрнатилади.\nЭрон ташқи ишлар вазири Муҳаммад Жавод Зарифнинг айтишича, Эрон Арманистон билан Нахичеван орқали ўтадиган темир йўл линиясини ётқизишни истайди.\nАйни пайтда Арманистон, Озарбайжон ва Россия бош вазирлари ўринбосарлари Москвада учрашиб, минтақа инфратузилмасини яхшилаш масаласини муҳокама қилмоқдалар. Ўтган ҳафтада улар ушбу масалани яқиндан кўриб чиқиш учун ишчи гуруҳларни туздилар.\nХалқаро молия институтларига кўра, урушдан кейин тинчлик ва барқарорликни мустаҳкамлашнинг энг яхши усули бу – собиқ душманлар ўртасида иқтисодий алоқаларни ўрнатишдир.\nЖаҳон банки мутахассисларининг айтишича, буни нафақат миллий ҳукуматларнинг сиёсати ёрдамида, балки зиддият юзага келган чегараларда икки томонлама савдо алоқалари ва маҳаллий жамоалар ўртасидаги ҳамкорликни яхшилаш орқали амалга ошириш керак.


ЎзА - Россия ҳарбий хизматчилари Ўзбекистонга келди\n02.10.2017 20:55:27 Чоп этиш версияси\nРоссия ҳарбий хизматчилари Ўзбекистонга келди\nОктябрь ойининг биринчи ҳафтасида Жиззах вилоятидаги "Фориш" полигонида Ўзбекистон ва Россия Қуролли Кучларининг қўшма машғулотлари бўлиб ўтади. Душанба куни эрталаб Россия ҳарбий хизматчиларининг бир гуруҳи ўтирган самолёт Тошкент ҳарбий аэродромига келиб қўнди.\nМаълумки, Ўзбекистон дунёнинг кўплаб мамлакатлари билан фаол ҳарбий-техник ҳамкорликни йўлга қўймоқда. Жорий йилда Россия, Қозоғистон, Туркия ва Покистон давлатлари ҳарбий идоралари вакиллари Тошкентга ташриф буюрди. Ўзбекистон ва Россия ўртасида Ҳарбий ва ҳарбий-техник ҳамкорлик тўғрисидаги келишув амал қилади. Икки давлатнинг Мудофаа вазирликлари қўшма дастур ва режалар ишлаб чиқади ва амалга оширади. Хусусан, "Фориш" полигонидаги тактик машғулотлар Президентимиз Шавкат Мирзиёевнинг жорий йил 4-5 апрель кунлари Россия Федерациясига қилган давлат ташрифи чоғида эришилган музокаралар доирасида ўтказилмоқда.\nДавлатимиз раҳбари БМТ Бош Ассамблеясининг 72-сессиясида сўзлаган нутқида "Марказий Осиёнинг қоқ марказида жойлашган Ўзбекистон ушбу минтақа барқарорлик, изчил тараққиёт ва яхши қўшничилик ҳудудига айланишидан бевосита манфаатдор" эканини таъкидлади.\nЎзбекистон ва Россия полигонларида икки марта тактик антитеррористик қўшма машғулот бўлиб ўтди. Бундай тадбирлар ҳар икки мамлакат учун бирдек манфаатлидир. Жумладан, антитеррористик машғулотлар давомида тинчлик ва барқарорликни мустаҳкамлаш бўйича умумий вазифалар ишлаб чиқилади – терроризмга қарши биргаликда курашиш ва террористик хуружларнинг олдини олиш механизми такомиллаштирилади, амалий кўникмалар мустаҳкамланади, тажриба алмашилади.\nҚўшма машғулот иштирокчилари билан бирга келган Россия Федерацияси Марказий ҳарбий округи ашула ва рақс ансамблининг ҳарбий санъаткорлари ҳам мамлакатимизда бўлиб турибди.


Муҳаммад Исмоил: ИЛМИМНИ ЗИЁДА ҚИЛ, ПАРВАРДИГОРИМ ! | ДУНЁ ЎЗБЕКЛАРИ | Mobile Version\nМуҳаммад Исмоил: ИЛМИМНИ ЗИЁДА ҚИЛ, ПАРВАРДИГОРИМ !\n09/16/2018 Ismat Khushev Дунё\nMuhammad Ismoil is with Olimjon To’xtanazarov and 22 others.\nИЛМИМНИ ЗИЁДА ҚИЛ, ПАРВАРДИГОРИМ !\n(Тоҳа сураси, 114-оят)\nЯқинда икки ёш турмуш қуришга розилик бермаганлиги учун ўзини поезд тагига ташлаганлигини эшитдим. Қиз ўн етти ёш, йигит йигирма бир ёш экан.\nБу ҳодисани турлича талқин қилиш мумкин. Муҳаббат учун жон қурбон қилиш дейиш ҳам..\nБир бирлари учун жонини ҳам аямади дейиш ҳам…\nБу дунёда бирга бўлмасак, нариги дунёда бирга бўламиз дейиш ҳам…\nБизни бу дунёда ҳеч бир куч ажратолмайди дейиш ҳам…\nҚаршиликларга қарши исён дейиш ҳам мумкин.\nШоирона романтика дейиш ҳам мумкин.\nЁшлик бебошлик дейиш ҳам мумкин.\nЁшликка хос жўшқинлик оқибати ҳам дейиш мумкин. Лекин нима бўлганда ҳам энг катта жабр, улар ўйлаганидек, бошқаларга эмас, айнан уларнинг ўзларига бўлди. Улар қарши чиққан, улар ўч оламиз, улар мана кўриб қўйишади, нима бўлишини деб ўйлаган, улар душман деб ўйлаган, ўз ота-оналари, қавму-қариндошларига эмас, энг катта жабрни, энг катта йўқотишни, энг катта фалокатни ўзгалар эмас, айнан икки ёшни ўзлари кўришди. Улар ўз ҳаётларини йўқотдилар. Ўз умрларини бой беришдилар. Бу дунёдаги энг азиз нарса тириклик деган улуғ неъматдан бебаҳра қолдилар. Қолганлар эса тирик. Қолганлар ғам андуҳ чекиб, қайғуга ботсаларда, ҳаёт деган бебаҳо лаззат, ўз гўзалликларини баҳраманд этиб, қолганларни турли туман саодат билан роҳатлантиришда давом этмоқда.\nҚолаверса… муҳаббат бу, бир бирини жарга итариш эмас, бир бирини юксаклик сари етаклашдир. Йигит ростдан ҳам қизни жон дили билан севганида, уни поезд тагига ташлашга ҳеч қачон рози бўлмаган, аксинча, мен сени дунёдаги энг бахтли, энг саодатли, барча орзу умидлари ушалган, маликалар сингари ҳаёт кечирувчи қизга айлантираман ва бунинг учун танимда қатра қон қолгунча курашаман, бу дунёда ҳеч қандай тўсиқ йўлимни тўсиб қолаолмайди, мени ҳеч ким ҳеч қачон тўхтатаолмайди дейиши керак эди.\nАгар қиз ҳам йигитни жону-дилидан севганида, авваломбор бу сўзни қиз йигитга айтиши керак эди. Чунки, яшаш маъносида қиз болалар ўғил болаларга нисбатан ҳамиша ақллироқ, донороқ, яшовчанроқ, ҳаётни севувчанроқ, камроқ таваккал қилувчи,камроқ мардлик, камроқ жасорат кўрсатувчи бўлишади. Агар қиз бола, қўйинг, бу йўлдан қайтайлик, мен сизни яшашингизни истайман, мен сизни дунёдаги энг бахтли инсон бўлишингизни, севги ва муҳаббатдан ҳамиша сармаст яшашингизни, сиз давримизнинг энг мард, жасур, оилапарвар, халқимизга, миллатимизга хизмат қиладиган буюк инсон бўлишингизни, галстук тақиб, кўча кўйда ғоз юришингизни истайман, ҳали ҳаммаси яхши бўлиб кетади, оила қурамиз, бир умр чўрингиз бўлиб хизматингизни қиламан деганда, албатта йигит ўз шаҳдидан қайтган бўлар эди. Аммо… афсуски улар бошқа йўлни танлашди. Улар ота оналарига, қавму қариндошга, ҳамшаҳру-ҳамқишлоқларига, жамиятга қарши… қасддан, ўчакишиб бошқа йўл танлашди.\nЭнди 21 яшар фарзандини йўқотган ота онанинг аҳволини тасаввур қилинг. Она, сен ўлгандан кўра мен ўлсам бўлмасмиди деб, оҳу фарёд чекаётганини кўрасиз. Мени қаро ерга киргизиб кетдинг, ўғлим деб унсиз нола қилаётган ота кўз олдингизга келади. Бундай жабру-жафони, бундай оғир мусибатни ҳеч кимга раво кўрмаган бўлар эдик. Ота онани мана шундай кулфатга, фалокатга қасддан, атайлаб ташлаб кетиш қайси фарзандлик ўлчовига тўғри келади.\nЎн етти яшарлик гулдай қиз, ҳали она қучоғидан чиқиб улгурмаган, ҳали болалик завқу-шавқи танасидан кетиб улгурмаган, ҳали ҳаётга боқиб ҳайрати кўзида балқиб турган қиз, ота-онаси не машаққатлар билан уни парваришлаб, бошида тож сингари кўтариб, катта қилганини, ўзлари емай унга едирганини, ўзлари ичмай унга ичирганини, ўзлари киймай аввал унга кийдирганини, ўзларидан кўра уни яхшироқ кўришини унутишга улгурмаган қиз, ота онасига қарши исён қилиб, қасдлашиши ҳеч қандай ақл торозусига ҳам, ҳеч қандай инсонийлик одоб аҳлоқ чегараларига ҳам сиғмайди. Бу фақат ваҳшийлик, бу фақат йиртқичлик, бу фақат қутириш аломатлари холос. Улар ўзлари билмаган ҳолда, ота оналарига қарши энг ашаддий душманлари ҳам қилмаган ваҳшийликни қилдилар.\nУлар балки, тушкинлик тузоғига тушиб қолганликлари учун қилгандирлар. Балки, жоҳилликдан, балки илмсизликдан, балки ўз қобиқларига ўзлари ўралашиб қолганликлари учун, бу ишни қилгандирлар. Балки қўрқувдан, балки ваҳима босганидан, балки бирор доирини таъсиридан бу ишни қилгандирлар. Бу сирни улар ўзлари билан олиб кетдилар. Бу сир нималиги энди биргина Худонинг ўзигагина аён.\nБу мақолани ёзиб, икки ёш норасидани ортидан тавқи лаънат отмоқчи эмасман. Ўлган ўлиб кетди, Худойимнинг ўзи энди улар билан ҳисоб китоб қилади. Ўз қилмишларига энди улар ўзлари жавоб беришади. Тирикларнинг ҳеч бири энди, уларнинг ҳисоб китоб дафтарига, на яхши гап, на ёмон гап қўшаолади. Энди уларнинг ортидан гапиришга бизнинг ҳаққимиз йўқ. Гап шундаки, гап уларнинг ўзидагина бўлганида ушбу мақолани ёзиб ўтирмасдим. Ёзаётганимнинг сабаби, афсуски ундайлар битта иккита эмас, ўнта ўн бешталаб эмас, бундай фожеалар кейинги йилларда юзлаб бўлаяпти. Бу ёзаётганларим ўликларга эмас, тирикларга, тушунмай бундай фожеаларга қўл уриши мумкин бўлганларга атаб ёзилмоқда.\nЯқинда, ўн олти ёшга кирган қизга атаб, синфдоши севги мактубини ёзган. Мактуб айланиб айланиб қизнинг акасининг қўлига тушган. Акаси, мактуб ёзган “ошиқи беқарор”ни ўласи қилиб урган. “Ошиқи беқарор”ни отаси қизникига кетмон кўтариб келган, қизнинг уриб дарвозасини синдирган, болани урган, болага қўшиб онасини урган, онасини ураётганда отаси етиб келган, бутун қишлоқ иккига бўлиниб, уруша кетган, бу шармандаликларга, гап сўз, ур-йиқитга чидайолмаган қиз, уйга кирган-у, ўзини дераза пардасига осган. Салга тушиб кетадиган дераза пардаси, фалокат босиб, мустаҳкамроқ чиқиб қолган, то қизнинг жони чиққунча кўтариб тураверган…\nКуч ишлатар тизими ходимлари ер солиғи, уй солиғи, даромад солиғи тўламагани учун уй эгасини қаттиқ қийин қистовга олган. Уйни тортиб оламиз дея, дўқ пўписа қилган, иш ёқалашишгача, судгача борган. Уй эгаси жаҳл устида қасддан, барча уй оила аъзоларини, икки боласини, хотинини, ўзини уй ичига олган-у, эшикни қулфлаб, бутун уйни ёққан. Бургага аччиқ қилиб, кўрпани ёқди, деганларидай аламини ўзидан олган, ғазабини ўзига сочган. Ўз ҳаётини, болалари, аҳли аёлини ҳаётини жуда жуда арзонга сотган. Жоҳилликнинг, калтафаҳмликнинг, ваҳшийликнинг энг олий намунасини намойиш этган.\nБундай ўз жонига қасд қилиш ҳолатлари намунасини яна ва яна бир қанчасини мисол қилиб келтириш мумкин. 2018 йил 6 ойи давомида Сурхондарёда 59 нафар ёш йигит-қиз ўз жонига қасд қилган ва улардан бор йўғи 21 нафаригина тирик қолган. 2017 Самарқанд вилоятида 145 аёл ўз жонига қасд қилган. 2017 йил етти ойи давомида Фарғона вилоятида 24 бола ўз жонига қасд қилган. Бундай мисолларни мамлакатимизнинг ҳар бир вилоятидан келтириш мумкин.\nАммо гапни чўзиб ўтиришдан, мисол келтиришдан мақсадимиз нима эканлигини, нима демоқчи эканлигимизни айтиб қўя қолайлик.\nМақсадимиз, қиёматда энг оғир жазога мубтало бўлгувчилар, айнан ўз жонига қасд қилганлар эканлигини айтиш, Оллоҳ ўз ояти каримасида “Шунингдек, ўзларингизни ўлдирмангиз! Албатта, Оллоҳ сизларга раҳм-шавқатлидир” (Нисо сураси, 29-оят) деганлигини тушинтириш ва бундай қалтис ва мудҳиш йўлга кириши мумкин бўлганларни огоҳлантиришдир.\nОллоҳ инсонни ҳамма гуноҳларини кечирар экан, аммо ўз жонига қасд қилган, ўзини ўзи ўлдирган одамни, ҳар қандай ҳолатда, у ҳатто мана шунга мажбур бўлган ҳолатда ҳам асло уни кечирмас экан. Ўзини ўзи ўлдирган одам албатта жаҳаннамнинг энг чуқур, энг оловли, энг қақшатгич азобли алангасининг ўртасидан жой топар экан.\nОллоҳ, нафақат одамни ўзини ўлдиришга, ҳатто оғир лаҳзаларда ўзига бирон тан жароҳати беришдан, қўлни кесишдан, юзни тимдалашдан, бошга муштлашдан, совуқ сувга ташлаб ўзини атай касал қилишдан,гиёҳвандликдан, турли туман маст қилувчи дориларни ичишдан, ўткир дориларни атай кўп ичиб, ўзини бир балога дучор қилишдан, спиртли ичимликлардан, ўзини ўзи абгор қилишнинг, ўзига ўзи суиқасд қилишнинг, жонини гаровга қўйишнинг ҳар қандай туридан қайтаради ва буни қаттиқ қоралайди. Энди Оллоҳ таолонинг бу ҳақдаги ояти карималарини мазмун моҳиятини мағзини чақишга ҳаракат қилайлик: “Ерда ўрмалаган нарса борки ҳаммасининг ризқи Оллоҳ зиммасидадир”(Ҳуд сураси, 6-оят). “Оллоҳ ҳеч бир жонни тоқатидан ташқари нарсага таклиф қилмайди. (Бақара сураси, 286 – оят).”( Эй, Муҳаммад алайҳиссалом ) Менинг иймон келтирган бандаларимга айтинг: “Парвардигорингиздан қўрқингиз! Бу фоний дунёда эзгу ишлар қилган зотлар учун боқий дунёда жаннат боғлари бордир. Оллоҳнинг даргоҳи кенгдир. Ҳеч шак шубҳа йўқки, сабр тоқат билан ҳаёт кечирганларга роҳатда яшашлари учун фирдавс кошоналаридан гўзал масканлар берилур.( Зумар сураси, 10-оят).” Оллоҳ ўз бандаларига меҳрибондир”. ( Шўро сураси, 10-оят). “У деди: “ Парвардигорингиз фазлу марҳаматидан фақат адашган кимсаларгина ноумид бўлур”. (Ҳижр сураси, 56-оят). “ У одамлар тушкунликка тушганларидан кейин, уларни шодлантириш учун ёмғир ёғдирадиган ва ўз марҳаматини, барокатини кенг ёядиган Зотдир. ( Шўро сураси, 28-оят)\n“ У зот ҳар куни ҳаётни янгилаб турар. Албатта ҳар бир машаққат ортидан Оллоҳнинг изни билан фароғат ҳам келар. Албатта ҳар бир мушкулотнинг ортидан енгиллик-ҳаловат ҳам келур. У Зот ҳамиша уйғоқ, бедор ва огоҳ, ўз вазифасини бажариб тургувчидир. (Шарҳ сураси, 5-6 оятлар).\nУшбу ояти карималардан кўриниб турибдики, инсон озгина сабр қилса, бу ҳаёт тегирмони ўзгарувчан, алмашиб турувчи, ёмон кунлар ортидан, яхши кунлар келувчи, қийинчиликлардан кейин роҳат фароғатли кунлар, саодатли лаҳзалар келадиган, ҳаловатдан кейин ҳалокат келадиган, соғлиқдан кейин касаллик келадиган, инсон яна соғайиб яна ўйнаб куладиган, бир имтиҳондан ўтиб иккинчи имтиҳонга борадиган, кундан кейин тунни, тундан кейин тонгни юборадиган, ойнинг ўн бешини ёруғ қилиб, қолган ўн бешини қоронғу қиладиган, сабр тоқат билан юксакликка интиладиганларга туганмас бахту-тароватни насиб қилдирадиган, Яратган Парвардигори олам бошқариб турган ҳаёт чархпалагидир бу ёруғ олам. Ҳаёт бир лаҳза бўлсин бир жойда туриб қолмайди. У ҳамиша ўзгарувчан. Ҳеч қачон қаро кунлар ортидан яна қаро кунлар келмайди, албатта тун тонгни етаклаб келади. Шунинг учун, одам ўзини ўзи ўлдириши Оллоҳга ишонмасликдан, Оллоҳнинг ёруғ кунларига, кенг марҳаматига ишонмасликдан, ношукурликдан, бесабрликдан, иймонсизликдан, шунингдек ўз ота онасига ҳам ишонмасликдан, уларнинг меҳру-муҳаббатига беписандликдан, ёру-биродарлар, ошна оғайнилар, таниш билишларни қадрламасликдан, халқ, миллат деган қадриятларни оёғ ости қилиб топташдан, нонкўрликдан, қалбан сўқирликдан, инсониятнинг юзига оёқ қўйишдан бошқа нарса эмас. Ўз ўзини ўлдирган одамга ҳатто жаноза ҳам ўқимаслигининг сабаби ҳам шу. Чунки, ўзини ўзи ўлдирган одам Оллоҳга кофир бўлади. Кофирга эса жаноза ўқилмайди. Чунки у мусулмон биродарларини бирортасини биродар деб ёнига бормади, бу ишда Оллоҳнинг хукми менга қандай бўлади деб сўрамади, жамоатдан узилди, жамоат ҳам энди ундан юз ўгиради ва унинг жанозасида қатнашишни ўзига маън қилади. Оллоҳ ҳаммамизни бундай фалокатдан, бундай даҳшатли хатодан омон сақласин, бало қазоларни нари қилсин. Омийн. Биз яшашимиз учун, ҳайратланишимиз учун, мўъжизаларга гувоҳ бўлишимиз учун бу ёруғ оламда миллион миллион мўъжизавий хилқатларни яратдики, фақат лол қолишдан, Оллоҳнинг буюклигига таслим бўлишдан, бу дунёни нақадар мукаммал ва бебаҳо гўзалликларга лиммо лим тўлдириб ташлаганига маҳлиё бўлишдан, бутун вужудимиз, бутун ақлу ҳушимиз, онгу шууримиз, қалб қўъримиз билан тан беришдан, бандачилик қилишдан, ҳамду сано айтишдан, Яратганни улуғлашдан, Парвардигоримизнинг аркони, Қуръони шарифни ўрганишдан, ояти шарифлар асосида яшашдан, ислом йўлини энг тўғри йўл деб билишдан бошқа ишимиз қолмабди. Оллоҳ яратган, жимитдеккина пашшада қанчадан қанча мўъжиза борлигини кўрайли-га !\n“400 минг марта катталаштириб кўрсатадиган электрон микроскопда кўрилганда маълум бўлдики, пашшанинг бошида юзта кўзи, оғзида 48 та тиши, кўксида 3 та юраги бор экан. Пашшанинг танасида ҳароратни ўлчовчи термометр бор экан. У атрофидаги нарсаларни рангидан, шаклидангина эмас, ҳароратидан ҳам таниб олар экан. Пашшанинг қонни таҳлил қилувчи ускунаси бўлиб, у орқали қайси танага қўниш, қайси танадан қон олиш, қайсидан олмасликни ҳал этар экан. Шунинг учун, у ҳаммадан қон сўравермай, худди биз овқатни танлаб егандай, у ҳам танлаб танлаб, ўзига маъқул келган, ўзига хуш ёққан қонни сўрар экан. Пашшанинг нинаси бўлмиш хартумида олтита йўлак бўлиб, ҳар бири ўз вазифасини бажарар экан. Пашшанинг панжаларида худди бургутники сингари ўткир тирноқлари бўлиб, қўнган пайтларда ишга солар экан.( Шайх Набулсий китобидан)\n“Бу Аллоҳнинг яратганидир. Қани менга кўрсатинг-чи, Ундан бошқалар нимани яратдилар” (Луқмон сураси, 11-оят).\nОллоҳ таоло биргина пашшада (Тошкентда уни чивин дейишади) шунча мўъжиза яратган экан, пашшадан каттароқ қушларда, қўй қўзида, сигир-у бузоқда, қолаверса ҳамма ҳамма нарсада қанчадан қанча мўъжиза мужассам экан. Инсоннинг ўзи мўъжиза эмасми? Кўзинг, қулоғинг, бурнинг, қўл оёғинг ҳамма ҳаммаси мўъжиза эмасми ? Олимларнинг аниқлашича, битта одам танасидаги томирларнинг узунлиги юз минг километр экан. Бу ақлни танг қолдирадиган мўъжиза эмасми? Инсон юраги шу қадар қудратли ва мустаҳкам эканки, бутун умр мобайнида у икки юз эллик миллион марта урар экан? Бу лол қолдирувчи мўъжиза эмасми? Инсоннинг тухум катталигидай буйраги бир миллион икки юз минг фильтрга эга экан. Бу Оллоҳдан бошқа ҳеч ким бажараолмайдиган мўъжизаку! Инсон миясига икки ярим миллион гегабайтлик хотира сиғар экан. Инсоннинг кўриш қобилияти 576 мегапихсел экан. Дунёдаги энг зўр фотоаппарат ёки видеокамеранинг кўриш қобилияти бор йўғи 50 мегапихсел, холос. Нега шунча мўъжизага эга бўла туриб, Оллоҳ унга шунча марҳамат кўрсатган бўлсада, нега инсон ўзини ўлимга махкум этади? Бу берилган тана, бизга Оллоҳнинг омонатику? Нега уни асраб авайламаймиз? Доноликни чегараси бору, нодонликни чегараси йўқ деб, балки шуни айтсалар керакда. Одам ўзини ўзи ўлдириши, шу ўринда айтиш керакки, ахмоқликнинг энг юқори чўққисидир. Бундай нодонликдан, бундай жоҳилликдан, калтаўйликдан, илмсизликдан Оллоҳим барчамизни асрасин.\nҲадиси шариф: “Кимда ким тоғдан ўзини ташлаб ўлдирса, бас, у жаҳаннамда абадул абад ўзини жаҳаннам ўтига ташлайверади. Кимда ким заҳар ичиб ўзини ўлдирса, бас, заҳари қўлида бўлган ҳолда абадул абад жаҳаннам оловини ичаверади. Кимда ким ўзини темур асбоб билан ўлдирса, жаҳаннамда ўша темир асбоб билан ўз қорнига абадул абад ураверади.” Имом Бухорий.(5778)\nШу ўринда биз адибларда ҳам озгина айб, озгина нотўғри фикрлаш, озгина ҳаволаниб кетиш ва бу нуқсонларимиз ортидан ўқувчиларимизни чалғитиб қўядиган гуноҳларимиз бор. “Ёрим сенга жоним фидо,” “Сени бир лаҳза кўрмасам ўлиб қоламан,” “Сенсиз яшолмайман”, “Сен мени ҳаётимсан”,”Сенсиз менга бу дунё қоронғу”, “Адо бўлдим” каби мисралар қаламимиз остидан чақнаб чиқиб кетаверади.( Бу сўзларим бугунги замонавий шоирлар ҳақидадир. Асло, Алишер Навоий ёки Бобораҳим Машраб боболаримиз ҳақида эмасдир. Улар авлиё зотлар эдилар. Нафақат уларнинг ўзлари, балки уларнинг адабий қаҳрамонлари бўлмиш Лайли, Мажнун, Фарҳод ва Ширинлар ҳам, Оллоҳнинг ошиқлари, валий зотлар эдилар. Бу ҳақда, бошқа мақолаларимизда бошқа сафар батафсилроқ тўхталиб ўтамиз. ) Шу гапларни рост деб билган баъзи ошиқи беқарорлар ўзини ўлдирмай кимни ўлдирсин. Аммо билишмайдики, шу сўзларни ёзган шоирларни бирортаси ҳали ўзини ўлдиргани йўқ. Шунчаки ёрга яхши кўриниш учун шеър ёзиб қўйишган, холос. Айниқса, бу шеърларни қўшиқ қилиб куйлаган хонандалар, ўзларини ўлдириш тугул, адо бўлиш фикридан ҳам мутлақо йироқлар. Аммо, шу ўлдим куйдимларга ишонадиган, ўзларини ўлдириб, куйдирадиганлар ҳам, шу шеърлардаги гапларни рост деб биладиганлар ҳам орамиздан чиқиб қолаяпти. Эй, ёронлар, бу сўзларга мутлақо ишонманглар. Албатта, дунёда муҳаббат туйғуси бор нарса. Муҳаббатнинг борлиги ҳам рост. Аммо ҳақиқий муҳаббат, инсонни ҳалокатга етакловчи эмас, улуғликка етакловчидир. Агар у ҳалокатга етакласа, демак у муҳаббат эмас. Қолаверса, ҳақиқий инсон, ўз ақлу ҳушини таниган, баркамол инсон, маҳлуқни эмас Ҳолиқни севувчи инсондир. Оллоҳни севган, Оллоҳга иймон келтирган инсон, Оллоҳ турганда, у яратган нарса учун, у яратган инсон учун жонини фидо қилмайди. Оллоҳ қолиб, у яратган инсон учун ўзини қурбон қилса, албатта кофир бўлади. Қолаверса, Еру-осмонларни, бутун самоватни, Ой-у юлдузларни, сайёраларни, миллиард миллиард одамларни, миллиард миллиард ҳайвонларни, уммонларни, дарёларни, тоғу тошларни, кўзимиз кўриб, ақлимиз англаб турган ҳамма ҳамма нарсани Яратган зот Оллоҳ бўлса-ю, ўша биз севган маҳбубанинг ўзини ҳам Оллоҳ яратган бўлса-ю, нега Оллоҳга эмас, унинг махлуқига жонимизни фидо қилишимиз керак. Бизда озгина иймон бўлса, ёзадиган жонбахшида сатрларимизни бундан кейин ўйлаброқ ёзсак, ўзини ўлимга махкум қилиб қўяётган ошиқларимизни сафини бироз камайишига хисса қўшиб қолар эдик. Бу хусусда Оллоҳ таолонинг шундай ояти каримаси ҳам бор: “ Шоирларга эргашганлар адашурлар, магар иймон келтирганларигина бундан мустаснодир”. (Шуаро сураси, – оят).\nИймон келтирган шоир эса, ҳар гўзални кўрганда жонини нисор қилавермайди. Ҳеч бўлмаганда номаҳрамга қараш (албатта кўпчилик шоирлар негадир маҳрамига қараб жунбушга келавермайди, негадир уларга атаб туну-кун шеър ёзавермайди), гуноҳ эканлигини англайди, хаёлларидан ҳеч бўлмаганда Оллоҳ таолонинг ушбу ояти карималари ўтади: (Эй, Муҳаммад алайҳиссалом), иймон келтирган аҳли мусулмонга айтинг, номаҳрам аёлларга қарашдан ўзларини тийсинлар ва авратларини ҳаром ҳаришдан сақласинлар!” ( Нур сураси, 30-оят.)\nСўз якунида шуни айтмоқчиманки, албатта ушбу мақола ўтганларни, ўзини ўзи ўлдирганларнинг ортидан отилган таъна тошлари эмас, балки тирикларга қарата, “Ҳаётни севинг, тирикликни улуғ неъмат деб билинг, умрингизни ҳар бир лаҳзасини завқу-шавққа, меҳру-муҳаббатга, эзгуликка, савоб ишларга тўлдиринг !” маъносидаги даъатнома деб тушинишингизни истар эдим. Ҳаёт сиз ўйлаганчалик узоқ ва туганмас муддат эмас. Бугун йигирма ёшда бўлсангиз, ҳадемай элликка кириб қоласиз. Элликка кирсангиз, ҳаётингиз поёнига етаётганини ҳар лаҳза ҳис қилиб турасиз. Шундай экан, Худо берган, тириклик деган улуғ неъматни қадрига етайлик, ҳар бир лаҳзасини ардоқлайлик, ҳар бир кунни шарафга, шонга тўлдирайлик. Агар бу ишлар қўлимиздан келмаса, Каъбани зиёрат қилишдан ҳам улуғроқ иш, бир инсон қалбини шодликка, бахтга, севинчга, фарахга тўлдирайлик. Ёинки эллик йил нафл номози ўқишдан ҳам улуғроқ иш, бир соат илм олиш, илму-ирфон билан тафаккуримизга чироқ ёқиш билан машғул бўлайлик. Ёки энг олий саодатларнинг бири, бир неча дақиқа бўлсин Қуръон ўқиб, ўзимизни азизлар қаторига қўйиш бахтига мушарраф бўлайлик. Буларнинг ҳеч бири ҳеч бир машаққат талаб қилмайдиган, аммо инсонга катта саодат келтирадиган барокатли юмушлардир. Аслини олганда, оддий инсонийлик бурч бўлмиш, онангизни она деб суюшнинг ўзини ҳам, қанча гашти, қанча завқу шавқи бор. Онанинг қучоғида бир лаҳза бўлишнинг ўзини қанча таровати бор. Фарзандингизни бир лаҳза қучиш, меҳру муҳаббат билан эркалашнинг ўзи дунё дунё фароғат бахш этади инсонга. Дўстингиз билан бир соат хангома қилиб ўтириш, дилдан суҳбат қилиш туганмас ҳузур ҳаловат эмасми ? Яна қанча бахт керак инсонга ?! Ҳеч бўлмаганда ФБда ўтириш ҳам, одамларнинг фикри билан ўртоқлашиш ҳам кишига қанчалик завқ беради. Хуллас, бу дунё бахту-саодатга тўла ! Биз ундан баҳраманд бўлишни билишимиз керак, холос. Бундай бахту саодатларни бир бир санайверсам, уларнинг сони фалакдаги юлдузларнинг сонидан ошса ошадики, асло кам бўлмайди. Албатта, ҳаёт қийинчиликларга, хафагарчиликларга, машаққатларга тўла. Аммо, уларнинг ҳаммасини йиғиб, хирмон қилиб уйсангиз, уйган хирмонингиз қабр дўнгалагича бўлса, бу дунёнинг яхши ва гўзал жиҳатларини тўпласангиз, баландлиги Ҳимолай тоғидан баландроқ ва салобатлироқ бўлиб кетади. Чунки, “Оллоҳ ўз бандаларига Меҳрибондир!” (Шўро сураси, 19-оят)\nЎзбекистон Ёзувчилар уюшмаси азоси.\nБунчалар малоҳат айтгил кимда бор…\nТолибон қудратга келса, Марказий Осиёни нима кутади?\nШуҳрат Бобожонов: 30 апрел куни ўқ овози янгради…\nМуаллиф – Тошкент ҳамиша қуёшли…\nIlmni xudo ziyoda qilmaydi. Ilmni o’rganib mehnat qilib zoyoda qilinadi.


Хориждаги шифокорлар Ўзбекистонга қайтармикан? - BBC O'zbek\nХориждаги шифокорлар Ўзбекистонга қайтармикан?\nФото муаллифлик ҳуқуқи John Rae/theglobalfund\nImage caption Вазирнинг айтишича, хорижда ишлаётган шифокорларни рағбатлантириш учун турли имтиёзлар ишлаб чиқилади\nЎзбекистон президентининг кўрсатмасига биноан Соғлиқни сақлаш вазирлиги хорижда ишлаётган шифокорларни ватанга қайтариш масаласи устида ишлаяпти. Бу ҳақида Соғлиқни сақлаш вазири Адҳам Икромовнинг журналистлар билан учрашувида қатнашган газета.уз сайти хабар тарқатди.\nВазирнинг айтишича, хусусан Норвегия, Дания, Қувайт ва Россияда кардиохирургия, нейрохирургия, ортопедия, травматология ва жигар хирургияси йўналишлари бўйича ишлаётган ўзбекистонлик врачлар билан мулоқот ўрнатилган.\nУларнинг 10−15 нафари бир йил ичида Ўзбекистонга қайтишга рози бўлишган.\nМустақиллик йилларида ўзбекистонлик кўплаб тиббиёт ходимлари хорижий мамлакатларга чиқиб кетганлар. Хусусан Яманда юзлаб ўзбекистонлик врачлар ва ҳамширалар ишлайдилар.\nЯманда давом этаётган жанглар туфайли у ерга ўзбек мутахассислари оқими камайган, аммо тўхтамаган.\nЎзбекистон соғлиқни сақлаш соҳасидаги ислоҳотлар оқсаши туфайли кўплаб беморлар Қозоғистон, Россия, Туркия, Ҳиндистон ва Германия каби давлатларга муолажа учун чиқадилар.\nВазирнинг айтишича, хорижда ишлаётган шифокорларни рағбатлантириш учун турли имтиёзлар, жумладан квартира ва яхши маош билан таъминлаш кўзда тутилади. Лекин бу имтиёзлар фақат олий малакали шифокорларга берилади.\nВазирлик айни дамда Таълим вазирлиги билан ҳамкорликда чет мамлакатларда таълим олган лекин Ўзбекистонда ишлашни истаган битирувчиларни қулайроқ иш шароитлари билан таъминлаш масаласини муҳокама қилаётгани айтилади.


Ташқи инфляция фони Қозоғистон учун мураккаб бўлади - Миллий банк\n20 Апрель 16:41\nNUR-SULTAN. Kazinform – Бу йил Қозоғистон учун ташқи инфляция билан боғлиқ вазият янада оғирроқ бўлади. Бу ҳақда Қозоғистон Миллий банки раиси ўринбосари Виталий Тутушкин республика бюджети муҳокамаси чоғида маълум қилди, дея хабар беради Kazinform мухбири.\n«Жорий йил бошидан геосиёсий вазият оғирлашганидан буён жаҳон молия ва товар бозорларидаги вазият ўзгарувчан бўлиб келмоқда. Қийинчиликлар натижасида жаҳон иқтисодиёти кутилганидан ҳам секинроқ ривожланмоқда», - деди Тутушкин Парламент Мажилисининг ялпи мажлисида.\nУнинг сўзларига кўра, халқаро молия ташкилотлари глобал иқтисодий ўсиш прогнозларини пасайиш йўналиши бўйича тахминан 1 фоиз бандга қайта кўриб чиқди.\n«Таъминот муаммоларининг кескинлашуви глобал инфляция ҳолатини ёмонлаштириб, жаҳон бозорида товар ва озиқ-овқат нархларининг ошишига олиб келди. Шу муносабат билан Халқаро валюта жамғармаси (ХВЖ) ўзининг инфляция прогнозини қайта кўриб чиқди ва унинг сезиларли даражада юқори даражаси аввалроқ прогноз қилинганидан узоқроқ сақланиб қолади, деб ҳисобламоқда», — деди Миллий банк вакили.\nТаъкидлаб ўтамиз, парламентда «2022-2024 йилларга мўлжалланган республика бюджети тўғрисида»ги Қозоғистон Республикаси қонунига ўзгартиш ва қўшимчалар киритиш ҳақида»ги қонун лойиҳаси муҳокама қилинмоқда.\n#Миллий банк #Мажилис\nҚозоғистонда 1 доллар нархи 454,11 тенгега етди


Олтин экспортидан кўчиб кетганларгача! Ўзбекистон ҳақида сиз билган ва билмаган рақамлар | Qalampir.uz\nОлтин экспортидан кўчиб кетганларгача! Ўзбекистон ҳақида сиз билган ва билмаган рақамлар\nБу қизиқ\t20 Октябрь 2021 19:26 15858\nСтатистика шунчаки рақамлар эмас, у инсониятнинг тарихи. Ҳар доим бериб бориладиган статистик рақамлар халқнинг муаммолари, саломатлиги-ю фаровонлигидан гапиради, мамлакатнинг ижтимоий-иқтисодий аҳволи қай даражадалигини кўрсатиб беради. Ҳаттоки рақамлар давлат дастурларини тузиш ва қарорларни қабул қилишда муҳим асос ҳисобланади.\nБМТ Бош Ассамблеясининг 2010 йил 3 июндаги резолюциясига асосан 20 октябрь – Бутунжаҳон статистика куни деб эълон қилинган. Ушбу сана ҳар беш йилда бир маротаба кенг миқёсда ўтказилади.\nМазкур сана муносабати билан Ўзбекистон Давлат статистика қўмитаси Матбуот хизмати QALAMPIR.UZ сўровига кўра энг муҳим ва энг қизиқ статистик рақамларни маълум қилди.\nСтатқўмга кўра, жорий йилнинг 8 ойида Ўзбекистон хорижга қиймати 1,4 млрд долларга тенг олтин экспорт қилган. Бу ўтган йилги кўрсаткичга нисбатан 4,4 млрд долларга кам, ёки, 4,1 бараварга камайган. Бугунги кунда мамлакат экспортининг 15 фоизини айнан олтин ташкил қиляпти.\nОлтин билан бир қаторда мис экспорти кўпайиб бормоқда. Хусусан жорий йилнинг 8 ойида Ўзбекистон хорижга қиймати 751,7 млн долларга тенг 87,6 минг тонна мис экспорт қилган. Бу рақамлар ўтган йилга нисбатан 10,3 минг тоннага кўпдир.\nЭнди Ўзбекистондан 2021 йилнинг январь-июнь ойларида жами 812,9 минг киши хорижга чиқиб кетган. Улардан 6,3 минг нафари ўқиш мақсадида, 10,9 минг нафари эса даволаниш мақсадида Ўзбекистонни тарк этган.\nЖорий йилнинг олти ойида доимий яшаш учун Ўзбекистон Республикасидан хорижий мамлакатларга кўчиб кетганлар сони 10689 кишини ташкил этди.\n2021 йилнинг январь-июнь ойларида Ўзбекистонга 691,7 минг хорижлик турли хил мақсадларда ташриф буюрган. Хусусан, 3,3 минг киши ўқиш, 5,7 минг киши тижорат, 577,4 минг киши қариндошларини йўқлаш ва 65,7 минг киши дам олиш мақсадида мамлакатга келган.\nЖорий йилнинг 1 январь ҳолатига кўра Ўзбекистонда 20 млн абонент интернет тармоғига уланган. Энг кўп абонентлар сони Тошкент шаҳрига тўғри келмоқда. Пойтахтда 4 млн 620 минг 900 абонент интернетга уланган. Ўзбекистон аҳолиси бир кунда қанча трафик сарфлаши ҳозирча очиқланмаган.\nЖорий йилнинг дастлабки икки чорагида 79,7 мингта ўлим ҳолати қайд этилган. Уларнинг 61,4 фоизи – қон айланиш тизими касалликларидан, 9,4 фоизи – ўсимталардан, 5,7 фоизи – бахтсиз ҳодиса, заҳарланиш ва жароҳатланишлардан, 4,9 фоизи – овқат ҳазм қилиш касалликларидан, 4,5 фоизи – нафас олиш аъзолари касалликларидан, 1,9 фоизи – юқумли касалликларидан, 12,2 фоизи эса бошқа касалликлардан вафот этган. Энг кўп ўлим ҳолати февраль ойига (14 минг 702), ҳудудлар бўйича таҳлил қилганда Тошкент шаҳрига тўғри келган.\n2021 йилнинг 9 ойида Ўзбекистон Республикасининг ташқи савдо айланмаси 28,2 млрд АҚШ долларини ташкил қилган.\nРеспубликанинг доимий аҳолиси сони 35 млн 79,2 минг кишини ташкил қилмоқда. Жорий йилнинг ҳар бир кунида доимий аҳоли сони ўртача 1,9 минг кишига, ҳар ойда эса 57 минг 811 кишига кўпайган.\nЖорий йилнинг 1 октябрь ҳолатига Ўзбекистонда 206,7 мингта никоҳ тузилган. Фуқаролик ҳолати далолатномаларини ёзиш (ФҲДЁ) органлари томонидан қариндош бўлган 675 нафар келин-куёвнинг никоҳлари қайд қилинган.\nUNICEF эълон қилган статистика бўйича Ўзбекистонда 14 ёшдан 30 ёшгача бўлган қизлар ва ёш аёлларнинг 68 фоизи ҳеч қачон Интернетдан фойдаланмаган.\nМаълумот ўрнида, мамлакатларнинг миллий статистика тизимини ривожланганлик даражасини баҳолаб борадиган Жаҳон банкининг “Статистика салоҳияти индекси”да Ўзбекистон 67,8 балл билан 154 та давлат орасидан 61-ўринни эгаллаган.\n24 Январь 17:35 74618\n25 Январь 11:32 60028\n24 Январь 09:34 59782\n25 Январь 16:31 41562\n24 Январь 20:37 35494


Германия Ташқи ишлар вазири яна Россия билан Украина бўйича мулоқот қилмоқчи\nГермания Ташқи ишлар вазири АҚШга сафари олдидан яна Россия билан Украина бўйича мулоқот қилмоқчи эканини маълум қилди.\n"Россия ҳақида сўз борганида, европаликлар ва АҚШ ҳукумати яхши тушунади-ки, Россиянинг ҳаракатлари жиддий тус олмоқда ва чиқиш йўли фақат мулоқот орқали бўлиши мумкин. Биз бу ҳақда Россия ҳукуматига ўтмишда ҳам бир неча марта очиқ айтганмиз. Ҳозир биз ҳал қилувчи босқичга кирмоқдамиз, бунда турли даражаларда муҳим музокаралар кутилмоқда", — деб таъкидлади Аннелена Бербок.\nУнинг сўзларига кўра, Қўшма Штатлар европаликларнинг энг кучли иттифоқчиси ҳисобланади.\nГермания вазири Вашингтонда АҚШ Давлат котиби Энтони Блинкен билан музокаралар олиб боради.\nКиритилди: 17:03 05.01.2022. Ўқилди: 1041 марта. Фикрлар сони: 0 та.


2017 йили йўқотганларимиз\nЁ аслинг каби кўрин, ё кўринганинг каби бўл! (Жалолиддин Румий)\n29.12.2017 13:03 0 1281\nТугаб бораётган 2017 йилда Ўзбекистон илм, фани ва маданияти бир нечта арбобларидан айрилди. Биз ушбу йилда вафот этган ўзбекистонлик давлат ва жамоат арбоблари, зиёлиларни хотирлашни лозим топдик.\nАкадемик Борис Бондаренко (1923-2017)\nҲисоблаш математикаси ва дифференциал тенгламалар соҳасидаги таниқли олим, Ўзбекистон Республикаси Фанлар академияси академиги Борис Анисимович Бондаренко 1923 йил 12 октябрда Россия Федерациясининг Бошқирдистон Республикаси Давлеканово шаҳрида туғилди. 1953 йили Ўрта Осиё давлат университетини (ҳозирги Ўзбекистон Миллий университети) математика мутахассислиги бўйича тугатди. Дастлаб номзодлик, кейинчалик докторлик диссертациясини ҳимоя қилди. Илм-фан соҳасидаги кўп йиллик хизматлари учун 2000 йилда Ўзбекистон Республикаси Фанлар академиясининг ҳақиқий аъзоси этиб сайланди.\nИстеъдодли олим қарийб 70 йиллик илмий-педагогик фаолияти давомида Тошкент темир йўл муҳандислари институти кафедраси мудири, Фанлар академиясининг Математика институти катта илмий ходими, илмий котиби, Кибернетика институти лаборатория мудири, етакчи илмий ходими, директорнинг илмий ишлар бўйича ўринбосари лавозимларида самарали меҳнат қилди ва мамалакатимизда математика соҳасидаги долзарб масалаларни тадқиқ этиш, юқори малакали кадрлар тайёрлашга муносиб ҳисса қўшди.\nОлимнинг чизиқли ва яримчизиқли дифференциал тенгламалар соҳасининг назарий ва амалий масалаларига бағишланган 500 дан зиёд илмий мақолалари, китоб ва монографиялари юртимиз ва хорижий мамлакатлар олимлари ва мутахассисларига яхши маълум. У «Ўзбекистон Республикаси фан арбоби» фахрий унвони ва «Жасорат» медали билан мукофотланган эди.\nЖамоат арбоби Аҳмаджон Одилов (1925-2017)\nТаниқли жамоат арбоби Аҳмаджон Одилов 1925 йили Наманган вилояти Поп туманидаги Ғурумсарой қишлоғида туғилган. 1960—1970 йилларда Поп туманидаги Ленин номли жамоа хўжалигига раислик, 1970 йиллар охирида Поп туман agrosаноат комплексига раҳбарлик қилган.\n1980 йиллар ўрталарида қўзғатилган «Пахта иши» бўйича айбланиб, қамоққа олинган, Москвадаги Бутирка қамоқхонасида сақланган. 1991 йил декабрида қамоқдан озод этилган, бироқ 1993 йил июнида яна озодликдан маҳрум этилган. Шу билан 2008 йил июнида — 83 ёшида озодликка чиққан.\nУ собиқ Иттифоқ даврида «Социалистик меҳнат қаҳрамони» унвони, уч марта «Ленин» ордени, бир марта «Октябр инқилоби» ордени билан тақдирланган.\nАкадемик Анна Глушенкова (1926-2017)\nТабиий бирикмалар кимёси ва технологияси соҳасидаги таниқли олима, Ўзбекистон Республикаси Фанлар академияси академиги Анна Ивановна Глушенкова 1926 йил 1 августда Россия Федерациясининг Волгоград вилоятидаги Рудна туманида туғилди. 1948 йили Ўрта Осиё индустриал институтини (ҳозирги Тошкент давлат техника университети) тугатиб, ушбу институт аспирантурасида таҳсил олди. Дастлаб номзодлик, кейинчалик докторлик диссертациясини ҳимоя қилди. Илм-фан соҳасидаги кўп йиллик хизматлари учун 2000 йилда Ўзбекистон Республикаси Фанлар академиясининг ҳақиқий аъзоси этиб сайланди.\nИстеъдодли олима қарийб 70 йиллик илмий-педагогик фаолияти давомида Тошкент политехника институти (ҳозирги Тошкент давлат техника университети) кафедра мудири, Фанлар академиясининг Ўсимлик моддалари кимёси институти катта илмий ходими, лаборатория мудири, директори, Фанлар академияси президиуми аъзоси каби масъул лавозимларда самарали меҳнат қилди ва мамлакатимизда табиий бирикмалар кимёси ва технологияси соҳасидаги долзарб масалаларни тадқиқ этиш, юқори малакали кадрлар тайёрлашга муносиб ҳисса қўшди.\nОлиманинг табиий бирикмалар кимёси ва технологияси соҳасининг назарий ва амалий масалаларига бағишланган 400 дан зиёд илмий мақолалари, китоб ва монографиялари юртимиз ва хорижий мамлакатлар олимлари ва мутахассисларига яхши маълум. У «Ўзбекистон Республикасида хизмат кўрсатган фан арбоби» фахрий унвони ва «Меҳнат шуҳрати» ордени билан мукофотланган эди.\nЎзбекистоннинг собиқ раҳбари Иномжон Усмонхўжаев (1930-2017)\nЎзбекистон давлат ва жамоат арбоби Иномжон Усмонхўжаев 1930 йил Фарғонада туғилган Иномжон Усмонхўжаев 1972—1974 йилларда Наманган вилоятига, 1974—1978 йилларда Андижон вилоятига раҳбарлик қилган.\n1978 йилдан то Шароф Рашидовнинг вафотига қадар — 1983 йилгача Ўзбекистон Олий Кенгашига раислик қилиб, 1983—1988 йилларда Ўзбекистонга раҳбарлик қилган.\n«Қайта қуриш» даврида коррупцияда айбланган. 1989 йил декабрида «пахта иши» бўйича 12 йилга озодликдан маҳрум этилган, 1990 йил озодликка чиқарилган. 2016 йил декабрида тўлиқ оқланган.\nЖурналист, профессор Феликс Нестеренко (1930-2017)\nЎзбекистон журналистикаси тараққиётига катта ҳисса қўшган олим, профессор Феликс Петрович Нестеренко 1930 йили Москва шаҳрида туғилган. Ота-онаси қатағон қилинганидан сўнг болалар уйида катта бўлган. Находка ва Сахалинда ҳарбий флотда, Ангренда кўмир шахтасида, «Таштекстильмаш» ва «Сырдарьинская правда» газеталарида хизмат қилган.\n1968 йили Тошкент давлат университетининг журналистика факультетини сиртдан тамомлагандан сўнг шу ерда дарс бера бошлаган. 1972 йили доцент, 1984 йили профессор унвонларини олган.\nФеликс Нестеренконинг бир қанча шогирдлари унинг раҳбарлигида номзодлик ва докторлик диссертацияларини ёқлаган. У журналистика соҳасида бир қанча китоб ва дарсликлар муаллифи. Унинг 1700 иборани ўзида жамлаган «Луғат – журналистика, реклама, паблик рилейшн» китоби талабалар ва журналистикага қизиқувчилар учун бирламчи манбадир.\nЎзбекистон врачлар уюшмаси раиси Абдулла Худойберганов (1936-2017)\nАбдулла Маткаримович Худойберганов 1936 йили Тўрткўлда туғилган. 1959 йили Тошкент тиббиёт институтининг тиббиёт факультетини тамомлаган. Фаолиятини жарроҳ сифатида Мўйноқ туманида бошлаган. 1960 йиллар Мўйноқ туман шифохонаси бош врачи бўлган.\n1970 йилларда Қорақалпоғистон АССР соғлиқни сақлаш вазири бўлган. 1981–1986йилларда Ўзбекистон ССР соғлиқни сақлаш вазири бўлган.\n2004 йилга қадар Худойберганов академик Восит Воҳидов номидаги Республика ихтисослаштирилган жарроҳлик маркази директори ўринбосари бўлиб ишлаган.\nШоир ва таржимон Турсунбой Адашбоев (1939-2017)\nТурсунбой Адашбоев 1939 йил 1 январда Ўш вилояти, Олабуқа туманидаги Сафед Булон қишлоғида туғилган. ТошДУни ҳамда Москвадаги Жаҳон адабиёти институтини битирган (1962).\nИлк шеърлар тўплами — «Камолнинг олмаси» (1964). «Биз саёҳатчилар» (1966), «Олатовлик бўламан», «Арслонбоб шаршараси» (1969), «Сурнай» (1970), «Нур дарё» (1975), «Гулдаста» (1968), «Олатоғ-лолатоғ» (1978), «Оқбўра тўлқинлари», «Совға», «Арслонбоб афсонаси» (1988), «Сичқоннинг орзуси», «Уч бўталоқ ва сирли қовоқ» (1990), «Орзуларим — қўш қанотим» (2003), «Олтин ёлли тулпор қиссаси» (2003, эртаклар) каби тўпламлари нашр этилган.\nУолтер Дэ Ламер, К. Чуковский, С. Маршак, Л. Бриедис каби шоирларнинг асарларини ўзбек тилига таржима қилган.\nМоҳир таржимон Янглиш Эгамова (1943-2017)\nЯнглиш Эгамова 1943 йилнинг 2 майида Самарқанд вилояти Пайариқ туманидаги Олчин қишлоғида туғилган. Алишер Навоий номидаги Самарқанд давлат университетининг хорижий филология факультетида таҳсил олган. Филология фанлари номзоди, доцент. Таржима назарияси ва тил илмига оид бир қанча илмий мақолалар муаллифи.\nЯнглиш Эгамова немис алломаси, жаҳон халқларининг севимли адиби, шоири, драматурги Иоганн Волфганг Гёте асарларининг таржимони сифатида донг таратди.\nЯнглиш Эгамова 1975 йилда Гётенинг «Ёш Вертернинг изтироблари» романини Ғафур Ғулом номидаги Адабиёт ва санъат нашриётида нашр эттирган. Шундан сўнг Бруно Апитснинг «Қашқирлар чангалида» романи, Волфганг Борхертнинг ҳикоялари, Фиртс Вюртленинг Заҳириддин Муҳаммад Бобур ҳақидаги «Андижон шаҳзодаси» қиссаси, Гётенинг «Муҳаббатнома» номли сайланма китоби, «Ёш Вертернинг изтироблари» (қайта нашр), «Ҳамроз диллар» романлари Янглиш Эгамова таржимасида чоп этилган.\nЙоҳанн Петер Эккерманнинг Гёте ҳаёти ва ижодига бағишланган «Гёте билан гурунглар» номли йирик китобининг Янглиш Эгамова таржимасида нашр этилган.\nШоира Турсуной Содиқова (1944-2017)\nТурсуной Содиқова 1944 йили Андижон шаҳрида туғилган. Тошкент давлат университетини тамомлаган. Ўрта мактабда муаллим, ёшлар ташкилотларида, кейинчалик Андижон Давлат тиллар институтида, Республика «Маънавият ва маърифат» марказида ишлаган. Филология фанлари номзоди, Ўзбекистон Республикасида хизмат кўрсатган маданият ходими.\nТурсуной Содиқованинг илк шеърий тўплами «Куй» номи билан 1976 йилда чоп этилган. Шундан бери «Гул фасли» (1981), «Иқбол» (1984), «Дил гавҳари» (1985), «Излай-излай топганим» (1988), «Гиря» (1994) каби ўнга яқин шеърий гулдасталар яратиб, ўз ўқувчиларига тақдим этди. Шунингдек, одоб-ахлоқ мавзуларида битилган мақолаларини «Андиша» (1988), «Меҳригиё» (1989), «Бахтли бўлинг» (1989), «Бахт нима?» (1994), «Ўзбек шеъриятида анъана ва ўзига хослик» каби номлар билан тўплам ва қўлланмалар тарзида нашр эттирган.\nПублицист ва шоир Носир Муҳаммад (1946-2017)\nНосир Муҳаммад (Насриддин Муҳаммадиев) 1946 йилнинг 2 декабрида Қашқадарё вилоятининг Яккабоғ қўрғонида туғилган. 1968 йили Тошкент давлат университетининг филология факультетини битирган.\n«Тошкент оқшоми» газетасида кичик адабий ходим, бўлим мудири, 1976-79 йиллари Эронда таржимон, «Ёшлик» журналида масъул котиб (1985-1993), Ўзбекистон Миллий ахборот агентлигининг халқаро ахборотлар таҳририяти бош муҳаррири (1993), «Жаҳон» ахборот агентлигида (1994), Ўзбекистоннинг Туркиядаги элчихонасида Матбуот котиби (1996-99), Ўзбекистон Республикаси Президенти Матбуот хизматининг етакчи консультанти (1999-2005) бўлиб ишлаган. 2005 йилдан буён Республика байналмилал маданият маркази директори.\nНосир Муҳаммад Ўзбекистон Журналистлар уюшмаси (1972) ва Ёзувчилар уюшмаси (1989) аъзоси, 20 га яқин шеърий ва илмий-оммабоп китоблар муаллифи.\nТаниқли сухандон Насиба Мақсудова (1948-2017)\nНасиба Мақсудова 1948 йилда таваллуд топган. Узоқ йиллар Ўзбекистон миллий тедерадиокомпаниясида фаолият юритган. Унинг сўнгги 10 йилликдаги фаолияти хусусий телеканаллар билан боғланди. У «Дийдор ширин» кўрсатувининг бошловчиларидан бири эди.\nНасиба Мақсудова 14 ёшидан телевидение соҳасига кириб келган. Қарийб 50 йил давомида сухандонлик қилган.\nНасиба Мақсудова «Шуҳрат» медали, «Олтин қалам» миллий мукофоти соҳибаси эди.\nФизика-математика фанлари доктори, профессор Абдумажид Пўлатов (1949-2017)\nМашҳур олим, физика-математика фанлари доктори, профессор Абдумажид Пўлатов Профессор 1949 йил 4 мартда Тошкентда таваллуд топган. 1966-1971 йиллари Новосибирск давлат университети математика факультетида таҳсил олган. 1971-1979 йиллари Новосибирскдаги СССР Фанлар академияси Сибирь бўлими Математика институти илмий ходими бўлиб ишлаган.\n1976 йил физика-математика фанлари номзоди, 1979-1994 йилларда Тошкент давлат университети амалий математика ва механика факультети доценти, 1980-1992 йилларда бриллиант бичиш усуллари бўйича қатор грантлар соҳиби, дастурлар раҳбари бўлган.\nСўнгра 1992 йили физика-математика фанлари доктори, 1994-2000 йилларда ТошДУ математика ва механика факультети профессори, 2000-2002 йилларда ЎзМУ компьютер технологиялари факультети профессори, 2002-2006 йилларда ЎзМУ Ўзбек филологияси факультети Компьютер лингвистикаси кафедраси мудири сифатида фаолиятини давом эттирган.\n1988 йилдан буён унинг раҳбарлигида 12та номзодлик диссертацияси ҳимоя қилинган. Математика соҳасида «Пўлатов мактаби», «Тошкент мактаби» илмий йўналиши билан танилган.\n1994-1998 йилларда Халқаро информатика жамияти (Германия), 1993 йилдан Ўзбекистон математиклар жамияти аъзоси, «XXI асрнинг 2000 машҳур олими» (Кэмбриж) китобига киритилган.\nУ «Қавариқ кўпёқлар» (Новосибирск, 1992), «Инглиз тили» (рус тилида. Тошкент, 1998), «Дунёвий ўзбек тили» (Т.Мўминова ва И.Пўлатова билан ҳамкорликда. Тошкент, 2003), «Ҳаёт формулалари» (қўлёзма), «Инглиз тили» (ўзбек тилида, қўлёзма), «Компьютер лингвистикаси» (2 жилд, қўлёзма), «Инглизча-ўзбекча- русча луғат» китоблари ҳамда «Компьютер лингвистикаси» (С.Муҳамедова билан ҳамкорликда. Тошкент, 2007) ўқув қўлланмаси муаллифи эди.\nАбдумажид Пўлатов нафақат математика соҳасида, балки инглиз тили, тилшунослик, фалсафа фанлари доктори, профессори сифатида китоблар ёзгани учун АҚШнинг «Who is who?» («Ким аслида ким?») китобига киритилган.\nЎзбекистон Конституциявий суди раиси ўринбосари Бўритош Мустафоев (1949-2017)\nБўритош Мустафоев 1949 йилда Навоий вилоятининг Хатирчи туманида туғилган. 1971 йилда Тошкент давлат университетининг юридик факультетини тугатиб, меҳнат фаолиятини Самарқанд вилоят прокуратурасининг бўлим прокурори лавозимидан бошлаган.\nКўп йиллар давомида прокуратура органларида масъулиятли лавозимларда ишлаб, 1989 йилда Ўзбекистон прокурори, 1993 йилда эса Ўзбекистон Бош прокурори лавозимига тайинланган. 1998 йилдан бошлаб Ўзбекистон Президентининг Давлат маслаҳатчиси ўринбосари, Адлия вазирининг ўринбосари, Конституциявий судининг раиси, Марказий сайлов комиссиясининг раиси, Олий судининг раиси лавозимларида ишлади.\n2014 йилда Ўзбекистон Конституциявий суди раисининг ўринбосари лавозимига сайланиб, умрининг охиригача шу лавозимда меҳнат қилиб келди.\nБўритош Мустафоев «Ўзбекистон Республикасида хизмат кўрсатган юрист» фахрий унвони, II даражали «Шон-шараф» ва «Меҳнат шуҳрати» орденлари билан тақдирланган. Олий малака даражали судья. I даражали Давлат адлия маслаҳатчиси.\nЎзбекистон банк тизими асосчиларидан бири Файзулла Муллажонов (1950-2017)\nЎзбекистон банк тизими асосчиларидан бири, атоқли иқтисодчи, Ўзбекистон Республикаси Марказий банки раиси Файзулла Мақсуджонович Муллажонов 1950 йили Сирдарё вилоятида туғилди. 1971 йили Тошкент халқ хўжалиги институти (ҳозирги Тошкент давлат иқтисодиёт университети)ни иқтисодчи мутахассислиги бўйича тамомлади. Меҳнат фаолиятини давлат банки Сирдарё вилояти бўлимида кредит назоратчиси вазифасидан бошлади. Кейинчалик ушбу вилоятда банк соҳасида турли масъул лавозимларда хизмат қилди.\nКатта меҳнат ва ҳаёт тажрибасига эга бўлган Ф.Муллажонов 1991 йилда Ўзбекистон Республикаси Марказий банки раиси этиб тайинланди. Ана шу ўта масъулиятли лавозимда қарийб 26 йил самарали фаолият кўрсатди.\nФ.Муллажоновнинг кўп йиллик самарали хизматлари давлатимиз томонидан муносиб тақдирланган. У «Ўзбекистон Республикасида хизмат кўрсатган иқтисодчи» фахрий унвони, «Меҳнат шуҳрати» ва «Фидокорона хизматлари учун» орденлари билан мукофотланган эди.\nШоир ва таржимон Усмон Қўчқор (1953-2017)\nШоир, таржимон Усмон Қўчқор 1953 йилнинг 15 июлида Бухоро вилоятининг Шофиркон туманида туғилган. Тошкент Давлат университети (ҳозирги ЎЗМУ)нинг филология факультетини тугатган.\nҒафур Ғулом номидаги Адабиёт ва санъат нашриётида (1975—1977), Шофирконда она тили ва адабиёти ўқитувчиси (1977—1979), «Ўзбекистон» нашриётида муҳаррир (1979—1986), «Чўлпон» нашриётида (1986—1988), «Ёшлик» журналида, «Маънавият» нашриётида бош муҳаррир лавозимида (1988—1996) ишлаган.\nУсмон Қўчқорнинг биринчи шеърий тўплами 1982 йилда «Ҳаяжонга кўмилган дунё» номи билан чоп этилган. «Акссиз садолар» (1986), «Уйқудаги минора» (1987), «Оғир карвон» (1991), «Чамангул», «Широқ» каби шеърий китоблари чоп этилган.\nУсмон Қўчқорнинг «Оғир карвон» номли шеърий тўпламига кирган кўпчилик шеърлари инсон руҳияти, руҳий олами, маънавияти ҳақида битилган гоҳ қасида, гоҳ памфлет б\nТошкентдан Олмаотага бориш учун Чимкентда билет олдим. Нега?\nСув сепилган тупроғининг ҳидини соғинган Абдусамат ота ҳақида\nЖамият 29/04, 04:44\nДунё уммонлари бўйлаб сузган ўзбек кемалари (фото)\nЖамият 30/12, 23:53\nОғир дамлар: 2020 йилдаги йўқотишлар\nБунақаси бўлмаган. Глобал фойдаланувчилар мобиль иловаларга 86 миллиард доллар сарфлашди\nЎзбекистонда нақд пул тушуми: қайси йўналишнинг улуши қанча?\nИшга қабул қилишда қариндош-уруғчилик йўқ қилиняпти — лойиҳа\nЖиноий жавобгарликка тортиш ёши ўзгарди\n«Ўзгидромет» об-ҳаво бўйича шошилинч хабар эълон қилди\nДеновдаги портлашдан зарар кўрган объектлар сони ошкор қилинди\nДХХ бир қатор «операциялар»ни амалга оширди\nЯнги Конституция қабул қилинади\nСурхондарёдаги портлаш жойига Раматов бошчилигидаги Ҳукумат комиссияси сафарбар этилди\nБош прокуратура мансабдори катта миқдордаги пул билан қўлга тушди\nДеновдаги портлашнинг тахминий сабаби маълум қилинди\nРоссия ва АҚШ амалдорлари учрашуви чоғида келишмовчилик юз берди\nЎзбекистонда об-ҳаво кескин пасайиб, қор ёғиши кутилади\nДеновдаги портлашда қурбонлар сони кўпайди\n#Қозоғистон - 776\n#Шавкат Мирзиёев - 2619\n#Ўзбекистон - 2540\n#портлаш - 276\n#Омикрон - 28\n#ЙТҲ - 727\n#Сурхондарё - 323\n#АҚШ - 2609\n#Россия - 1706\n#конституция - 52\n#Денов - 27\n#COVID-19 - 945\n#коронавирус - 5187\n#Илон Маск - 184\n#Ҳиндистон - 685


Архивы Жамият - Page 4 of 26 - 0\nЎшда 44 та давлат болалар боғчалари болаларга таълим бермоқда\nАйни пайтда Қирғизистонда жами 1021 та болалар боғчалари нормал ишламоқда. Бу ҳақда Таълим ва фан вазирлиги хабар бермоқда. Унга кўра, болалар боғчаларининг 633 таси давлат, 388 таси хусусий. Ҳудудлар бўйича, Бишкекда 11 та давлат ва 250 та хусусий болалар боғчалари фаолият юритмоқда. Ўшда 44 та давлат ва 20 та хусусий болалар боғчалари болаларга таълим бермоқда. Бошқа ҳудудлар: Талас вилояти –…\nҚирғизистонда ортиқча вазнли аёлларга қараганда эркаклар кўпроқ. Бу ҳақда Миллий статистика қўмитаси хабар бермоқда. 30 ёшдан ошган одамлар орасида семириш муаммоси бор эканлиги айтилмоқда. «Эркакларнинг 40,4 фоизи ортиқча вазнга эга. Аёллар орасида бу кўрсаткич 32,5 фоизни ташкил қилади. Айниқса, бу 30 ёшдан ошган эркаклар учун муаммо», дейилади баёнотда. Ҳозирги кунда диетологлар тез-тез вазн йўқотиш усулларини таклиф қилишади. Масалан, россиялик…\nБугун, 28-январь куни сайланган Президент Садир Жапаров қасамёд маросими бўлиб ўтди. Маросим пайтида, ҳудудлардан келган баъзи одамлар ушбу жойга киришни талаб қилишган. Хавфсизлик кучлари ва ташқаридан келган халқ ўртасида норозиликлар бошланиб, оқсоқоллар “ Садир Жапаровни биз хизматга олиб келганмиз. Филармонияга биз ҳам киришимиз керак, йўлни очинг! ”. дея талаб қилишган. Маълумки, норозилик гуруҳида махсус таклифнома бўлмаган. Шунинг учун хавфсизлик…\nЖамият, Сиёсат, ХабарларLeave a comment\n«Ўш» бозори атрофидаги фоҳишахоналар йўқ қилинади\nБишкек мэрияси Ўш бозори атрофидаги фоҳишахоналарни ёпмоқчи. Бу ҳақда шаҳар мэрия матбуот хизмати хабар бермоқда. Хусусан, улар Чуй проспекти, Бейшеналиева, Рисқулов ва Павлов кўчалари ҳудудини назорат остига олишди. Ленин тумани маъмурияти бозорни тартибга келтириш мақсадида яна бир қанча масалаларни кўтарган. Улар орасида жамоат транспорти оқимини тартибга солиш мақсадида очиқ бозорларни йўқ қилиш вазифаси ҳам бор. Туман ҳокимлиги ходимларига савдо…\n«Яланғоч суратларингни тарқатиб юбораман»: Новкенлик мактаб ўқувчиси «шантаж» учун уйидаги 300 000 сомлик олтинларни сотди\nНовкенда мактаб ўқувчисини «яланғоч расмлар» билан қўрқитиб, ўз уйида тилла тақинчоқларни соттирган эркак ҳибсга олинди. Ушбу маълумотни Жалолобод ВИИБ матбуот хизмати тасдиқлади. Матбуот хизматининг хабар беришича, Новкен тумани ИИБга 1978-йилда туғилган А.Д. исмли маҳаллий шахс шикоят билан мурожаат қилиб, 2020-йилнинг декабрь ойидан бошлаб 16 ёшли қизини Бозорқўрғон туманининг 21 ёшли фуқароси яланғоч фотосуратларини интернетда жойлаш билан таҳдид қилиб, уйидаги…\nЖамият, Жиноят, Инсон ҳуқуқлариLeave a comment\nДепутат инглиз тилини болалар боғчасидан ёки 1-синфдан ўқитишни таклиф қилди\n“Баъзи мамлакатларда болалар боғчасида инглиз тилини ўргатиш амалиёти мавжуд. Бизда қандай? ”деб сўради депутат Бейшенали Нурдинов Олий Кенгаш йиғилишида Таълим ва фан вазирининг ўринбосари Надира Жусупбековадан. Жусупбекованинг таъкидлашича, болалар боғчаларида қирғиз ва рус тиллари мажбурий фан сифатида, инглиз тили эса 3-5 синфлардан бошлаб қўшимча фан сифатида ўқитилмоқда. “Менинг ўзим 5-синфдан бошлаб ўқиганман. Бу эса кеч экан. Болалар 1-синфдан…\nҚирғизистонда 139 хусусий мактаб бор\nҚирғизистонда 139 хусусий мактаб мавжуд, деди Таълим ва фан вазирининг ўринбосари Надира Жусупбекова 27-январь куни Олий Кенгаш йиғилишида. Унинг сўзларига кўра, айрим хусусий мактабларда ногирон болалар учун болалар боғчалари мавжуд эканлиги айтилди. Депутат Айбек Алтинбековнинг таъкидлашича, ҳозирда хусусий мактаблар солиқ тўламайди. “Балки ногирон болаларни хусусий мактабларда бепул ўқитиш керакдир? Улар бари бир солиқ тўламайдилар ”, – дейди…\nТаласда «Аллоҳ» ёзуви бўлган тухумлар топилди\nҚора-Буура туманидаги Арчагул қишлоғида яшовчи 70 ёшли Жайлообек Ташматов ўз ҳовлисида араб ҳарфлари билан ёзиб қўйилган иккита тухумни кўриб, уларни сақлаб қўйди. . “Биз олий таълим муассасида ўқиётганимизда уч йил араб тилини ўргандик, қўшимча дарсларда қатнашдик ва хат ёзар эдик. 28-декабрь куни одатдагидек ҳовлида товуқ тухумларини йиғиш пайтида бошқа тухум тўлқинига дуч келдим. Қарасам, худди арабча ҳарфлар ёзилгандек бўлди. Кўзларимга…\nЎтган йили мамлакатда 510 897 марта йўл ҳаракати қоидалари бузилган\n2020-йилда мамлакатда 510 897 та йўл ҳаракати қоидалари ва жамоат тартиби бузилган. Бу ҳақда Йўл ҳаракати хавфсизлиги бош бошқармаси хабар берди. Улар орасида: – 194 минг 5 маротаба йўл белгилари ва чизиқлари, босиб ўтиш, тўхташ жойлари қоидаларининг бузилиши; – маст ҳолда транспорт воситасини бошқариш – 8679 марта; – транспорт воситасини ўз вақтида текширмаслик – 2176 та ҳолат; – транспорт воситаларини…\nЎш вилоятида кўзи ожизлар учун махсус диний мактаб қуриш масаласи муҳокама қилинди\nБугун, 26-январь куни Ўш вилояти Мусулмонлар маҳкамасида кўзи ожизларнинг ўқитувчилари иштирокида кўзи ожизларни диний маърифатига бағишланган махсус муассаса ташкил этиш масаласи муҳокама қилинди. Тадбирда Ўш вилояти мусулмонлари қозиси Самидин қори Атабаев, ўқув бўлими бошлиғи Ақжол хожи Бакиров, қурилиш ва масжид мутахассиси Абдималик хожи Турсунбеков, маҳалла ходимлари ва вилоятдаги кўзи ожизларнинг ўқитувчилари иштирок этишди. Йиғилишда вилоят қозиси Самидин Атабев кўзи…\nДин, Жамият, Илм-ФанLeave a comment\nЎш шаҳрида бошқаларга пичоқ билан таҳдид қилиб, тунаб юрган 19 ёшли йигит қўлга олинди\nЎш шаҳрида бошқаларга пичоқ билан таҳдид қилиб, талон-тарожлик қилиб юргани учун 19 ёшли йигит қўлга олинди. Бу ҳақда Ўш милицияси матбуот хизмати хабар бермоқда. Маълум бўлишича, 21-январь куни соат 02:30 атрофида Ўш шаҳрида 2002-йилда туғилган фуқаро Т.Э. Ўш шаҳрининг Алишер Навоий ва Олай кўчалари кесишмасидаги «Береке» ошхонасининг ортида Э. исмли йигит пичоқ билан таҳдид қилиб, телефонини тортиб олиб қўйгани…\nСузоқда тунда кўчада юрган 44 ўспирин ушланди\nСузоқ тумани ИИБ ходимлари томонидан ҳуқуқбузарликларнинг олдини олишга қаратилган «Ўсмирлар кечаси» деб номланган рейд ташкил этилди. Бу ҳақда Жалолобод ВИИБ матбуот хизмати хабар бермоқда. Маълумотларга кўра, бу ишлар маҳаллий маъмурият ва мактаб жамоалари билан биргаликда амалга оширилган. Жами 44 ўспирин тунда катталар ҳамроҳлигисиз кўчада юргани аниқланди. Шулардан 24 нафари ўрта мактаб ўқувчилари, қолганлари 9-синфни тамомлаган ва ҳозирда турли касб-ҳунар…\nYanvar 26, 2021 Yanvar 26, 2021\nТаълим ва фан вазирлиги билан Дин ишлари бўйича давлат комиссияси мактабларда бош кийим (ҳижоб, рўмол) кийиш бўйича изоҳ беришди. Қирғизистон Республикаси Конституцияси ва «Таълим тўғрисида» ги қонунга мувофиқ, фуқаролар жинси, миллати, тили, ижтимоий ва мулкий ҳолати, ногиронлиги, меҳнат тури ва табиати, дини, сиёсий ва диний эътиқоди, яшаш жойидан қатъий назар ва бошқа ҳолатларига қарамай таълим олиш ҳуқуқига эга. Қирғизистон ҳукумати…\nҚирғизистонда 5 йил ичида 50 мингга яқин оила ажрашган\nСўнгги 5 йил ичида Қирғизистонда 231111 та никоҳ ва 49272 та ажралишлар рўйхатга олинган. Бу ҳақда Давлат рўйхатга олиш хизмати хабар бермоқда. Никоҳ қурганлар статистикаси: – 2016 йилда 48 минг 936 жуфтлик турмуш қурган; – 2017 йилда 43 минг 325 оила қурди; 2018 йилда 49 511 жуфтлик рўйхатдан ўтказилди; 2019 йилда 49 395 та никоҳ рўйхатдан ўтган; 2020 йилда…\nЎшда гиёҳванд моддалар савдосининг халқаро канали аниқланди\nЎш вилоятида халқаро наркотрафик канали аниқланди. Бу ҳақда Миллий хавфсизлик давлат қўмитаси хабар бермоқда. 22-январь куни Жиноят кодексининг 267-моддаси бўйича судгача бўлган тергов доирасида икки нафар Қирғизистон фуқароси гиёҳванд моддаларни Марказий Осиё мамлакатларига олиб бориш ва сотиш бўйича доимий канал ташкил қилгани аниқланди. Ушланганлар 1966-йилда туғилган К.М. ва 1962 йилда туғилган У.М.; Уларнинг автомашинасини тинтув қилиш пайтида олд ўриндиқ…\nБозор-Қўрғон-Арслонбоб йўлини таъмирлаш керак. Иш қачон бошланади?\nБозор-Қўрғон-Арслонбоб йўлинининг таъмирга мухтож қисмларини таъмирлаш ишлари эрта баҳорда бошланади. Бу ҳақда туман ҳокими Бақит Қўзуев ҳайъат кенгашида маҳаллий ҳокимиятнинг 2021-йилга мўлжалланган режалари тўғрисида сўзлаб бераётганда айтиб ўтди. Унга кўра, бу йил асосий эътибор ички йўлларни таъмирлашга қаратилади. Шунингдек, баҳорда ёнғоқнинг макони бўлган Арслонбобга борадиган йўлдаги чуқурларни таъмирлаш ишлари олиб борилади. Аслида Бозор-Қўрғон-Арслонбоб йўлини реконструкция қилиш ҳукумат даражасида кўтарилмоқда.…\nФинпол авиачипта нархларининг асоссиз оширилганлиги юзасидан текширув бошлади\nYanvar 25, 2021 Fevral 8, 2021\nМолия полицияси авиачипта нархларининг асоссиз оширилганлиги юзасидан текширув бошлади. Бу ҳақда агентлик матбуот хизмати хабар бермоқда. Текширув доирасида Финпол ходимлари пойтахтдаги кассалардан бирида расмий текширув ўтказиш учун Бишкек-Москва йўналиши бўйича 67 800 сомга чипта сотиб олишган. Натижада, туроператор томонидан чипта нархи сунъий равишда оширилганлиги аниқланди. Таъкидланишича, улар чипталарга талаб катта бўлганидан фойдаланиб, авиачипталар нархини ноқонуний равишда қимматлатган. Ушбу факт…


"Айбни бўйинга олиш" - янги тартиб ва халқаро тажриба 27-06-2021, 23:26 | Zamin.uz\n23:26 / 27.06.2021\n"Айбни бўйинга олиш" - янги тартиб ва халқаро тажриба\nЖиноят ишларини кўришда айбини бўйнига олиш тўғрисидаги келишув - қонунчиликда катта янгилик. Ҳар қандай янгилик эса амалиётда силлиқ кечмаслиги маълум. Айтилади-ку, қонун қабул қилиниши - ишнинг ярми, холос. Қолгани унинг ижросига боғлиқ, деб...\nШундан келиб чиқиб, Судьялар олий кенгаши ҳузуридаги Судьялар олий мактаби «Минтақавий мулоқот» ҲНН билан ҳамкорликда «Ўзбекистон жиноят ишлари бўйича судларида айбига иқрорлик келишуви” мавзусида халқаро тренинг ташкил қилинди. Зеро, Ўзбекистон суд амалиёти учун янги бўлган айбига иқрорлик тўғрисидаги келишув институти самарали қўлланилиши учун унинг хорижий тажрибаси, ижобий ва салбий тарафларининг таҳлили ниҳоятда муҳим.\nСудьялар учун махсус ташкил этилган мазкур тадбирда жиноят ишларини кўришда айбини бўйнига олиш тўғрисидаги келишув институти хорижий тажрибаси, бу борада халқаро ҳуқуқий нормалар хусусида сўз юритилди. Шунингдек, Словения ва АҚШ жиноят судлари тажрибасида мазкур тартибнинг қўлланилиши самарадорлиги ва салмоғи, юзага келадиган мураккабликлар ва уларнинг самарали ечимлари ҳақида ҳам гап борди.\nХалқаро экспертлар фикрига кўра, Словения суд амалиёти Ўзбекистон амалиётига бир қанча яқин, мазкур янги тартибни қўллашда деярли ўхшашликлар бор. Лекин АҚШ амалиётининг ўзига хослиги "Айбига иқрорлик битими"нинг фарқли жиҳатлари мавжудлиги кўрсатади. “АҚШ судлов қонунчилиги асосида айбланувчи ёки судланувчи томонидан айбига иқрорлик келишуви имзоланганида жабрланувчи, фуқаровий даъвогарнинг манфаатлари қай даражада ҳимоялангани масаласига тўхталиш лозим. Зеро, ушбу жараёнда жабрланувчи, фуқаровий даъвогарнинг розилиги ёки қаршилиги келишувни амалга оширишда деярли инобатга олинмайди», — дейди АҚШ Федерал суди судьяси Айван Лемелл.\nШу ўринда, халқаро экспертлар томонидан Ўзбекистонда амалда бўлган ярашув институтининг жабрланувчининг манфаатлари таъминланиши нуқтаи назаридан устунлик қилаётган ижобий жиҳатларига эътибор қаратилди.\nТренингда иштирок этган жиноят ишлари бўйича судьялар ва Судьялар олий мактаби тингловчилари айбига иқрорлик келишуви борасида ҳалқаро экспертларга қатор муҳим саволлар билан юзландилар. Хусусан, айбига иқрорлик келишуви имзоланишида адвокатларнинг ўрни, оғир ва ўта оғир жиноятлар содир этилишида айбланаётган шахслар билан келишув тузишнинг ўзига хос жиҳатлари, дастлабки тергов босқичида тузилаётган айбига иқрорлик келишуви устидан суд назоратини самарали йўлга қўйиш зарурлиги ва бошқа муаммоли масалалар борасида мунозаралар бўлиб ўтди.\nТренинг якунида тадбирдан қилинган хулоса ва таклифларга кўра, халқаро майдонда самарали қўлланилаётган ушбу процессуал институтнинг миллий жиноят-процессуал қонунчилигига киритилиши инсон ҳуқуқлари ва эркинликларини янада ишончли ҳимоялаш жараёнидаги муҳим қадам бўлиб хизмат қилиши эътироф этилди. Бу борада халқаро ҳамкорликни конструктив давом эттириш борасида хорижий ҳамкорлар билан келишиб олинди. “Замин” янгиликларини “Twitter”да кузатиб боринг\nЯнгиликлар » Жамият » "Айбни бўйинга олиш" - янги тартиб ва халқаро тажриба


Инновация вазирлиги Қорақалпоғистонда туз бўрони оқибатларини бартараф этишга киришди\n16:20 / 11.06.2018\nИнновацион ривожланиш вазирлиги 26 май куни кузатилган туз бўрони оқибатларини бартараф этиш йўлида навбатдаги амалиётни Қорақалпоғистон Республикасида амалга оширди.\nВазирлик ходимлари ва мутахассисларидан иборат гуруҳ фермерларни Хўжайли туманидаги амалий семинарга таклиф этди. 150 дан ортиқ фермерлар иштирок этган мазкур тадбирда, биоорганик кимё институти томонидан тақдим этилган Биосолвент ва ДАГ-1 препаратларини қандай ишлатиш, таъсир муддати ва шу билан боғлиқ жараёнлар ҳақида маълумот берилди. Шундан сўнг, мутахассислар туздан зарар кўрган ҳудудлардан бирига ташриф буюришди. Бу ерда тупроқ ва экинлардан намуна олиниб, ўрганиш учун лабораторияга юборишди. Мақсад, тупроқ ва ўсимликлар таркибини ўрганиш ва мабодо яна шундай ҳолат такрорлангудек бўлса, тез таъсир этувчи ва табиий офат етказадиган зарарни олдини олишга тайёр туриш. Шунингдек, махсус техника ёрдамида препаратлар зарар кўрган ерларга сепилди.\nБундан аввал Инновация вазирлиги ишчи гуруҳи айни ишни Хоразм вилоятида амалга оширган эди. Кузатув натижаларига кўра, июн ойининг бошида ушбу препаратлар сепилган далаларда бугунги кунда тупроқ таркиби зарарли тузлардан тозаланган ва ғўза ғунчалари йириклашган.\nИнновация вазирлиги махсус кўчма лаборатория ташкил этиб мунтазам равишда ҳудуд тупроқларининг таркибини ўрганишни мақсад қилмоқда. Маълумот учун, шу йилнинг март ойида ҳам туз бўрони кўтарилган ва экинларга зарар етказилганди.


Қўшни давлат университетларидан Ўзбекистонга қайтган талабалар ўқишсиз қолганидан хавотирда (ВИДЕО)\n28 январ 2022, Тошкент вақти: 12:52\nҚарши давлат университетидаги қабул жараёни.\nЎзбекистон Олий ва ўрта махсус таълим вазирининг февраль ойидаги буйруғи асосида ўқишларини қўшни давлатлардан ўз юртига кўчириш учун ватанига қайтиб келган баъзи ўзбекистонлик талабалар ўқишга қабул билан боғлиқ муаммолар қаршисида қолган.\nҚозоғистон, Қирғизистон ва Тожикистоннинг олий ўқув юртларидаги ўқишини ташлаб ўз юртига қайтиб келган талабалар Озодлик билан суҳбатда ўз вилоятларидаги олийгоҳлар уларни ўқишга қабул қилмаётгани, оқибатда уч ой ўқишсиз қолиб кетганларини айтди.\nОлий ўқув юртлари мутасаддиларига кўра, қайтиб келган талабаларни ўқишга қабул қилиш, уларнинг ҳужжатларини текшириш Ўзбекистон ва қўшни давлатлардаги коронавирус билан боғлиқ вазият туфайли чўзилмоқда.\nШу йилнинг 7 февралидан Ўзбекистондаги олийгоҳлар Қозоғистон, Қирғизистон ва Тожикистоннинг олий ўқув юртларида ўқиётган ўзбекистонлик талабалардан ўқишини кўчириш бўйича аризаларни қабул қила бошлаган эди.\nҲужжатларни қабул қилиш 15 мартгача қабул қилиниши, ўқишни кўчиришда ҳеч қандай қўшимча талаблар ва синовлар ҳамда бюрократик муаммолар бўлмаслиги ваъда қилинган эди.\nҲоразмлик Гулистон (исми талабанинг илтимосига кўра ўзгаририлди -таҳр.) Қозоғистоннинг Чимкент шаҳридаги Мухтор Авезов номидаги университетга ўтган йили ўқишга кирган.\nУ аксарият ўзбекистонлик талабалар қатори Ўзбекистон Олий ва ўрта махсус таълим вазирининг буйруғи асосида ўқув йилининг ярмида Чимкентдаги ўқишини ташлаб, март ойида Урганч давлат университети Иқтисодиёт факультетига ҳужжат топширган, лекин ҳозиргача қабул қилинмаган.\n- Хоразм вилояти Урганч шаҳридаги университетга перовод бўлгандим, пулини ҳам тўлагандим. Энди айтишяпти "қабул қилолмаймиз" деб. Жой қолмабди. Уч ой олдин ҳукуматни қарорига ишониб Қозоғистондан отчислен бўганман, энди ўқишим нима бўлади? Ўқишни кўчирамиз, деб қайтанга ўқишсиз қолиб кетдик.\nТаълим мутасаддиларига кўра¸ биргина Хоразм вилоятида Гулистон қатори мингдан зиёд талаба Қозоғистон, Қирғизистон ва Тожикистондаги ўқишини ташлаб келиб, Урганч давлат университети қабул комиссиясига топширган аризаларига жавоб кутмоқда.\n10 июнь куни Озодликка юборилган видеода қўшни давлатлардан қайтиб келган ўнлаб талаба Урганчдаги университет ректори ёрдамчисини ўқишни кўчириш бўйича саволга тутаётганини кўриш мумкин.\nУрганч Давлат университетида қўшни давлатлардан қайтиб келган талабалар қабул масаласини муҳокама қилмоқда.\nУниверситет ректори Баҳром Абдуллаев 11 июнь куни Озодлик билан суҳбатда ўқишни кўчирмоқчи бўлган мингдан зиёд талабанинг аризасиини кўриб чиқиш "баъзи сабабларга кўра" кечикаётганини айтди.\n- Бизнинг университетимизга қўшни давлатларда ўқиган мингдан сал кўпроқ талаба ариза топширган. Биз ҳозир улар ўқиган олийгоҳларга запрос юборганмиз, улар ҳақиқатан ҳам ўқиганми, ўқиган бўлса қандай ўқиган, шуни сўраб, текширяпмиз. Лекин, шу запросимизга жавоб келиши кечикяпти. Буни устига коронавирус карантини. Қўшни давлатларда ҳам шу аҳвол. Лекин, ўқишида муаммо бўлмаган бўлса ҳаммаси сиртқи бўлимга ўқишга олинади. Жой йўқ, деган муаммо йўқ бизда, - деди ректор Абдуллаев.\n"Карантин сабаб жараён чўзиляпти"\nОзодликка келаëтган хабар ва шикоятлардан¸ Ўзбекистоннинг бошқа баъзи вилоятларидаги олийгоҳларда ҳам аҳволнинг айни экани кўрилади.\nҚирғизистоннинг Ўш шаҳридаги Қирғиз-Ўзбек университетида ўқиган Зоҳидхон (исми талабанинг илтимосига кўра ўзгартирилган) ҳам Жиззахга қайтганидан кейин Жиззах давлат педагогика институтига қабул қилинмаётганини айтади.\n- Мен Ўшда кундузгида ўқиганман. Лекин, булар кундузгида жой йўқ, сиртдан ўқишга оламиз дейишганди. Ҳозир учинчи ой бўляпти, ҳалигача шу заочнийга ҳам ўқишга қабул қилинганим йўқ. Жавоб, "ҳужжатларингни текширяпмиз". Лекин бошида ҳеч қандай муаммосиз қабул қиламиз, деб ваъда беришганди, - дейди жиззахлик талаба.\nЖиззах педагогика институтининг қўшни давлатлардаги олий ўқув юртларидан қайтадиганларни қабул қилиш билан шуғулланадиган ишчи гуруҳ ходими 15 мартгача 1500 га яқин талабадан ҳужжат қабул қилингани, уларнинг ҳеч бири кўчада қолмаслигини айтди.\n- Ҳозир коронавирус билан боғлиқ карантин сабаб жараён чўзиляпти. Талабаларни ўқиган мутахассислиги бўйича кўриб чиқяпмиз. Бир ярим минггга яқин талаба топширган бизга. Агар мутахассислиги тўғри келмаса¸ бошқа ўқув юртига тавсия қиламиз. Ҳеч бир талаба кўчада қолмайди. Жуда бўлмаса сиртқи ва кечки бўлимларга қабул қилинади, - деди Жиззах институти ходими.\nЎзбекистон Олий ва ўрта таълим вазирининг февралда чиқарган буйруғида, қўшни давлат олий ўқув юртларида таҳсил олаётган ўзбекистонлик талабаларнинг ўқишларини ўз юртига кўчириш муддати 15 феврал деб белгиланган эди.\nКейин бу муддат 15 мартгача узайтирилди ва талабаларнинг ўқишларини кўчириш учун қўшимча имтиҳон топширмаслиги айтилди.\nҚўшни давлатларда таҳсил олган ўзбекистонлик талабалар ўқишини ўз юртига кўчиришлари учун ўқиган жойидан транскрипт, яъни биринчи ўқув йилида топширган имтиҳонлари ҳақида муҳрланган қоғоз, ариза ва паспортининг нусхасини Ўзбекистон олий ўқув юртларига тақдим этишлари керак.\nУрганч Давлат университети ректори Баҳром Абдуллаев "қўшни давлатда ўқиб қайтдим" деб ҳужжат топширган баъзиларнинг умуман ўқимагани ҳолатлари ҳам қабул жараёнида аниқланганини айтади.\n- Биттаси Қозоғистонда ўқидим, деб ҳужжат топширяпти, текшириб кўрсак¸ умуман ўқимаган. Шунинг учун текширяпмиз, транскриптлар ҳақиқийми. Ўқишга пулини тўлаб қўйиб, умуман ўқишга бормаганлар бор. Аксинча ўқиш пулини тўлолмай, транскрипт ҳужжатларини ололмаётганлар бор. Чунки ўқиш пулини охиригача тўламаса¸ ҳужжатларини бермайди. Яна бир марта айтаман, ҳужжатлари ҳақиқий бўлган талабаларни ҳаммаси ўқишга олинади, - деди Баҳром Абдуллаев.\nЎзбекистондаги олий ўқув юртларига 2019-2020 ўқув йили учун 80 430 талаба қабул қилинган.\nТожикистон, Қирғизистон ва Қозоғистоннинг олий ўқув юртларида эса Ўзбекистон Олий ва ўрта махсус вазирлигига кўра, февраль ойига қадар 35 мингдан ортиқ ўзбекистонлик талаба таҳсил олган.\nҚўшни давлатлардан қанча талаба қайтгани ва Ўзбекистондаги олийгоҳларга ўтказиш учун қанчаси ҳужжат топширгани, қайтган талабалар учун олийгоҳларда ўринлар етарлими¸ деган саволларга Ўзбекистон Олий ва ўрта таълим вазирлигидан маълумот олиш имкони бўлмади.\nУрганч Давлат университети ректори Баҳром Абдуллаев эса бу саволга: "Бизда муаммо йўқ, жой етарли, ўқитувчилар ҳам", - деб жавоб қилди.\nВазирнинг кутилмаган буйруғи масофавий ўқиётганларни ўқишини кўчириш ҳуқуқидан маҳрум қилди\nЎқишини кўчираётган талабалар: ЎшДУдаги вазиятга Андижон тиббиёт университети сабабчи! (ВИДЕО)\nОлмаотадаги тартибсизликлар вақтида бедарак кетган ўзбекистонлик қани?\nАҚШ Украина атрофидаги вазият бўйича БМТ Хавфсизлик кенгаши йиғилишини чақиради\nЧегарадаги можарода Тожикистондан икки киши қурбон бўлгани расман маълум қилинди\nГермания ТИВ: “Шимолий оқим-2” янги санкциялар туркумига киритилиши мумкин\nССВ: Коронавирусга чалинганларнинг умумий сони 220 мингга яқинлашди\nВашингтон Россияга Норманд форматига қайтишни таклиф қилди\nБлэкаут: Нон ва йўлкира нархлари ошди, тадбиркорлар иқтисодий зарарни ҳисобламоқда\nЖОНЛИ Қирғиз-тожик чегараси: тожик чегарачилари 2 киши ўлганини билдирди. Қирғизистон ИИВ жиноят иши қўзғатди


Нурота тумани ҳокимлиги расмий веб-сайти Сиз янги олий таълим муассасасига ўқишга киришни истайсизми? » Нурота тумани хокимиятининг расмий сайти\nНурота » Янгиликлар » Сиз янги олий таълим муассасасига ўқишга киришни истайсизми?\nСиз янги олий таълим муассасасига ўқишга киришни истайсизми?\n09 июл 2018 avaz\nПрезидентимизнинг 2017 йил 27 июлдаги "Тошкент вилоятида саноат ишлаб чиқариш соҳаси учун муҳандис-техник кадрлар тайёрлаш тизимини такомиллаштириш чора-тадбирлари тўғрисида”ги қарори ҳудудда саноат ишлаб чиқариш соҳаси учун олий маълумотли юқори малакали муҳандис-техник кадрлар тайёрлаш тизимини янада ривожлантиришда муҳим дастуриламал вазифасини бажармоқда.\nШу кунларда мамлакатимизнинг барча олий таълим муассасаларида бўлгани каби вилоятда жойлашган Россиянинг Федерал давлат автоном олий таълим муассасаси "Миллий технологик тадқиқотлар университети "МИСиС”нинг Олмалиқ филиалида ҳам 2018/2019 ўқув йили учун кундузги бўлимга абитуриентлардан ҳужжатларни қабул қилиш бошланган. Мазкур муассасанинг Кончилик иши таълим йўналиши бўйича 75 нафар, ўқиш муддати – 5,5 йил, металлургия йўналиши бўйича 50 нафар, ўқиш муддати – 4 йил, Технологик жараёнлар ва ишлаб чиқаришни автоматлаштириш ва бошқариш таълим йўналиши бўйича 25 нафар абитуриент қабул қилиниши белгиланган бўлиб, ўқиш муддати – 4 йил. Шулардан 40 фоизи давлат гранти, қолган 60 фоизи эса тўлов-контракт асосида қабул қилинади. Абитуриентлардан ҳужжатлар қабул қилиш жорий йилнинг 1 июлидан 25 июлга қадар давом этади. Жорий ўқув йилида филиалга 150 нафар ёшлар қабул қилиниши режалаштирилган.\nАйни пайтда Россиянинг Федерал давлат автоном олий таълим муассасаси "Миллий технологик тадқиқотлар университети "МИСиС”нинг Олмалиқ филиали биносида қурилиш-таъмирлаш ишларининг сўнгги босқичи уюшқоқлик билан амалга ошрилмоқда. Мажмуада ўқув биноси, ётоқхона, спорт комплекси ва хиёбон барпо этилади.\nАбитуриентлардан ҳужжат қабул\nЭзгу орзулар рўёби учун\nОлий маълумотли бўлиш истагида